Aurten ere Bertatik Bertara herri eskolako menuarekin bat | El Diario Vasco\nAurten ere Bertatik Bertara herri eskolako menuarekin bat\nJangela. Aurreko ikasturteko jangelaren inguruko iritzia oso positiboa da.\nAurreko ikasturteko emaitza positiboa ikusita, guztion babesarekin aurrera egiten du aurten ere proietuak\nMIRYAM GALILEA Martes, 13 septiembre 2016, 00:10\nAurreko ikasturtean jarri zen Ezkio-Itsasoko Herri Eskola martxan eraikuntza berrian, eta bestelako proiektu eta erronken artean Bertatik Bertarako proiektuan sartzea izan zuten helburu, eskolak eskaintzen duen jangela zerbitzua honen barne kokatuz. Bertako ekoizleak, bertako produktuak, nutrizionista batek diseinatutako menuak... Lana ez da makala izan baina emaitzak eta harrera oso ona izan ditu honek, aurten ere proiektuarekin aurrera egiten ari direlarik.\n«Herri Eskola txikiko jangelara begira dudarik gabe proiektuarekin jarraitzeko intentzioa daukagu eta hortan ari gara gainera», azaltzen du Garikoitz Aiesta Ezkio-Itsasoko alkateak. «Aurreko ikasturteari begira lehenengo aldia zen horrelako proiektu bat martxan jartzen genuela, Goimen eta Uggasaren lankidetzarekin eta Topa tabernaren lankidetzan ere. Lehenengo aldia zenez nahiko konplikatua izan zen eta martxan jartzea kostatu egin zi-tzaigun. Azken finean Bertatik Bertara egitasmo guztia ere martxan doa pixkanaka pixkanaka eta oraingo honetan egin behar genuena zen haurrei egunerakotasunean menua bertako produktuekin ematea», azaltzen du.\nProiektu berriekin gehienetan gertatzen den modura hasiera nahiko zaila izan zen baina pixkanaka pixkanaka eta guztien lankidetzari esker eskolako jangelako menua errealitate bihurtzea lortu zuten, bertako produktuekin haurren menua osatuz.\nIkasturte berria atzo hasi zen Ezkio-Itsasoko herri eskolan eta lehenengo egunetan jangela zerbi-tzua eskaini dute, Bertatik Bertara proiektuarekin bat eginez. «Ikasturte honetara begira ere lehenengo bilera bat izan genuen Uggasako, Goimeneko, Udaleko eta Topa Tabernako ordezkariekin, beti ere lehengo urtean kontratatu genuen Amaia Diaz de Monasterioguren nutrizionista lankide dugula eta aurtengo menua ere hortan dago», kontatzen digu alkateak.\nHorrela, lehenengo hiruhilabeteko menuak diseinatuta daude dagoeneko eta atzotik aurrera martxan.\nBertatik Bertara proiektu honen parte oso garrantzitsua dira ekoizleak, hauekin koordinatu eta lankidetza benetan inportantea delarik ,menuak osatzeko momentuan, besteak beste.\nEskolaren kasuan ekoizle ugari eta desberdinak dituzte behar guztiak asetzeko eta ekoizle gehiago izateko ere irekita daude. «Aurreko ikasturtean ekoizleen gehiengoa finkoa zen baina batzuk aldatu izan dira eta ikasturte honetara begira erabat irekita gaude. Beti ekoizle finkoak markatzen baditugu izan daiteke momentu jakinetan gabezia egotea eta horregatik nahiago dugu ahalik eta ekoizle gehien izatea», dio Aiestak.\n«Egia da elikagai kopuruak ez direla handiak, azkenean ume txikien menua osatzeko ez delako elikagai asko behar, baina bilatzen duguna da garaian garaiko produktua izatea eta ahal den neurrian hori ere ahalik eta aberatsena izatea», argitzen du alkateak.\nGurasoek ere paper garrantzitsua dute, hauen proiektuarekiko babesa ezinbestekoa delako. Aurreko ikasturte bukaeran pasa ziren inkestei esker jasotako informazioa oso positiboa izan zen, proiektuak gurasoen erabateko babesa jaso zuelarik.\nSalah Hmatou eta Lourdes Colomo BerroBiran garaile Un puente con traje de fiesta


Zer egiten dugu euskaldunok ez-erakargarri izateko? Aspergarriak gara? Ez dugu festarik antolatzen? Ez dugu abestirik sortzen? Txarrak dira gure kantariak? Gure literatura ez da plazerez irakurtzen ahal? Bertsolari erdaldunak baino grazia gutiago dute gureek? Zatarrak gara denok? Nor bezain sexy izan behar dugu?\nGure zatarra deitoratzen zuen berak, PSEk, erakargarritasunaren eredu, Osakidetzan sortu behar omen zituen bost mila lanpostuetan ez zela euskararik eskatuko bota zigun 2009ko hauteskunde kanpainan. Urte bete geroago, eskuin atzerakoienarekin, PPrekin eginiko hitzarmenari esker EAErkidegoan agintzen dagoela, sozialistek euskara jakitearen estatusa ezarri dute: mérito izanen da, ez requisito, justiziako kargulanta izateko.\nHori jakin dugun egun berean ikasi dugu, 2010-03-30, beren Hizkuntza Politikako sailburuordeak dimititu egin duela. Arrazoi pertsonalak omen tarteko. Eta alegia deus ez, dena biltzen duen esaldirik politikoena:\nBerria.- Eta hemendik aurrera zer?\nR. E.- Etxekoek ezagutzeko moduan bueltatu naizela frogatu ondoren, bizi, duintasunez bizi, euskararekin bizi.\nOztopoz eta jukutriez askiturik, Nafarroako Euskara Kontseiluko aholkularien gehiengoak (Aierdi, Epaltza, Satrustegi... hamabi lagun!) dimititu egin zuen 1999an, eta 2008an, presioz eta tratu txarrez itota, ahal izan zuten teknikariek ihesari eman zioten Nafarroako euskararen erakunde nagusitik, Euskarabidetik.\nEuskara bera ez-erakargarri bihur liteke euskaldunarendako, bai.\nAgurtzane Solabarrieta. «'Porrot pertsonala izan da hau'. Bere gain hartu du Etxezarretak kargua uztearen erantzukizun osoa. Ukatu egin du desadostasunak izan dituela lan taldearekin, baina aitortu du ez dela bere 'estilokoa'» Elkarrizketa. Berria, 2010-03-30


Paris, 1961-10-17: memoriak beti dauzka zulo beltzak\nUrriaren 17an bete dira 50 urte Parisko kaleetan polizia frantsesak herritar aljeriarrak masakratu zituenetik. Garai hartan honakoa idatzi zuen Seine bazterrean norbaitek: “Ici on noie les algeriens”, hemen ito egiten dituzte aljeriarrak. Orduan gertatuak erabat argitzeke daude oraindik. Mende erdi igarota, memoria osatu ezinik.\nEgurrezko matraka daraman poliziaren mehatxupean atxilotu aljeriarrek hormaren ondoan babestu nahi dute, buru-hezurra lehertuko dieten beldurrez. 1961eko urriaren 17an Parisen poliziek jatorri magrebiarreko herritarren kontra egindako masakrean egina dago argazkia. Leihoan mahats bilketaren "“vendanges"“ festa iragartzen du afixak; mendekua vengeance da. Urte asko beranduago, 1998an, Maurice Papon prefetak auzitara eraman zuen Jean Luc Einaudi La bataille de Paris liburuaren egilea, izen ona zikindu ziolakoan. Paponen erantzukizunak demostratzeko behar zituen agiriak ukatu zizkion Einaudiri Parisko artxibategiak; are gehiago, paper horiek bazeudela eta haiek Papon erruduna zela erakusten zutela ziurtatu zuten artxiboko bi langileak zigortu egin zituzten. 31 urte paseak ziren eta hala ere Parisko agintariek ez zuten egia osoa ezagutzerik nahi.\nArtikulu honek edizio gerra jasan du berrikitan, zeinetan kide batzuek besteen aldaketak ezabatu baitituzte. (...) Kideei eskatzen diegu edizio gerrarik ez abiatzeko, bestela artikulua blokatuko dugulako”. Frantsesezko Wikipedian esaldi honekin hasten da Massacre du 17 octobre 1961 sarrera. Mende erdi pasata ere memoriaren inguruko gerrak bizirik dirau. Ixtorioa gurera ekarrita, pentsa genezake gaur 18 urte dituzten gazteek erretretara iri-tsitakoan antzeko eztabaidarik ez dutela faltako oraingo torturez.\nAljeriako gerraren relato ezberdinek borrokan diraute Frantzian oraindik. Gainera, Mediterraneoaz haraindiko odolaren markak ez dira ikusten Parisen bertan isuritakoarenak bezain errez. Hain zuzen, 1961eko urriaren 17ko masakrea, Jean Luc Einaudi historialariak La bataille de Paris bataiatu zuenak, Europako estatu batek errepresio basatia –tortura eta hilketak barne– nola erabiltzen duen erakusten du, eta populazioaren gehiengoak nola itxi ditzakeen begiak agintariek ezarritako terrorearen aitzinean.\nLiburu ale batzuek bildu dituzte gertakizun haietakoak, Einaudiren aipatuaz gain famatua da Michel Levineren Les ratonnades d’octobre. Marrazkitan Octobre noir publikatu berria dute. Zineman asteotan dira estreinatzekoak Octobre à Paris Jacques Panijelena, urte luzez izozturik eduki ondotik. Alain Tasmaren Nuit Noire (1995) drama eta Mehdi Lallaouiren Le silence du fleuve (Ibaia isilik, 1991) dokumentala, biak ikus daitezke doan Internetez.\nFilm honek Seine ibaia ez du kasualitatez aipatzen. 1961ean zehar sarritan agertzen baitziren itota Parisko errioan magrebtarren gorputzak. Poliziak beti esaten zuen FLN Front de Libération National mugimendu aljeriarrak horrela kalitzen zituela bere arerio politikoak. Baina aljeriarrak ziur zeuden haietako gehienak poliziek jaurti zituztela uretara, bizirik bezala hilda.\nAljeriako gerra bukatzear zegoen. Charles De Gaulle jeneral eta presidenteak aitortzear zien aljeriarrei autodeterminatzeko eskubidea eta Suitzako Evian hirian negoziatzen ari ziren udaberritik FLNkoak eta Parisko gobernuaren ordezkariak. Baina elkarrizketak blokaturik zeuden. FLNk su-etena deklaratua zeukan, baina tarteka Parisko komandoek segitzen zuten poliziak hiltzen tiroka edo bonbaz.\nFrantzian 1962an 350.000 aljeriar bizi ziren, gehienak industrian eta eraikuntzan lanean. Erdiak Paris inguruetan. Ikusten dituzu egunotan Le silence du fleuven Nanterre, Aubervilliers, Argeinteuil edo Ménilmontant auzoetako txabolategien irudiak eta kosta egiten zaizu sinestea hori Frantzia denik, uste baitzenuen chabolismoa Madril inguruetako eritasuna zela.\nParisen 1958tik Maurice Papon zen prefeta. Aginteari lotua gaztetatik, nazien okupazio garaian Bordeleko prefetaren idazkari nagusi izan zen; askoz beranduago, hil aurretik, epaitu eta zigortuko zuten juduen Alemaniarako deportazioan esku hartu zuelako. Gerraren erdian alkandora aldatuta, De Gaulleren babesean egingo zuen karrera erretreta arte, 1980ko hamarkadan ministro izatera iritsiz. 1958 aurretik Aljerian Konstantinako prefeta izan zen. FLNari eta aljeriarrei neurria nola hartu ondo zekien, beraz.\nIsilik ez Seine ibaia bakarrik\nEviango bake elkarrizketak izoztuta, bi aldeek erakutsi nahi zuten indarra. Paponek FLNari batetik hegoak moztu nahi zizkion, Paris inguruetan ahalik eta komando gehien arrestatuz; eta bestetik, bazkarik gabe utzi nahi zuen, txabolategietan antolatuta zeukan zerga iraultzaile sarea deseginez.\nLan zikinenak egiteko, eta aljeriarren artean hobeto infiltratzeko, Force de Police Auxiliaire delakoa antolatu zuen Parisen ere, Aljeriako hiri eta herrietan bezala, Frantzia kolonialarekin bat eginda segitzea nahi zuten harki aljeriarrez osatua. Eta errepresio sistematikoari ekin zioten hiriburuan, auzoz auzo. Atxilotu eta espetxera zihoazenez gain, goizetan sarri magrebiarren gorpu-tzak azaltzen ziren Seine ibaiaren uretan.\nMatxinoen Parisko taldeek ez zuten tregua agindua betetzen, eta tarteka poliziren bat hiltzen zuten. Polizien artean haserrea handia zen, mendeku nahia ere bai. Aljeriar jatorrizko jendeen artean bizi ezina larria zen bezala. Arrestatze masiboak etengabeak ziren. Polizien jipoi eta torturen albisteak entzuten ziren. Lapikoak gainezka egin zuen prefetak udaberrian onartutako dekretuarekin: iluntzeko 20:30etatik goizeko 05:30etara aljeriarrei debekatu zitzaienean kalean egotea. Beltzaran jendearentzako etxeratze agindua.\nFLNk manifestazio handi baketsu baterako deia egin zuen urriaren 17rako. Poliziak ez zuen azken unea arte jakin eta 1.700 inguru polizia mobilizatu zituen. Aurrean aurkitu zituzten bi-hiru dozena mila gizon, emakume eta haur, igandeko jantzita, independentziaren aldeko banderekin, hiru puntutan biltzen saiatu zirenak: Etoile, Saint-Michel eta Boulevardak.\nPolizien erasoa beldurgarria izan zen. Haien herra berotzeko, barneko irratiek gezurretan iragarri zien borroketan polizia batzuk zauritu edo hilak zituztela. Erruki gabeko masakrea izan zen gau hartakoa. Aljeriar batzuk karrikan geratu ziren hilik, askoz gehiago zaurituta, batzuk ihesian ibaira jauzi eginda ito ziren. Atxilotuak izan ziren... 11.500! Hauei, pilatu zituzten kaserna, kiroldegi eta beste eraikinetan, sekulako pasadak eman zizkieten, asko ospitalera bidaliz.\nZenbat hil zituzten egun hartan eta ondokoetan? Oraindik eztabaidan segitzen dute Frantzian, hasieran aipatutako Wikipediaren oharra lekuko. Jean Paul Brunetek 30-50 aipatzen ditu, Jean Luc Einaudik 200tik gora. Polizia frantsesak arrestatuak torturatu zituenik –poltsa, bainera, elektrodoak, botila uzkitik, jipoiak... espainolek hain ontsa ezagutzen duten munizioa– ez du gaur inork ukatzen.\n1961ean polizia zen C. Toulousek Le silence du fleuven aitortu du Parisen atxilotu aljeriarrekin erabiltzen zituztela Aljerian armadak usatzen zituen metodo berak, naziek erabilitako tortura berak. M. Rein abokatuak irakurri ditu bere defendituek bidali gutunetan kontatutako tortura basatiak. “Denuntziak sartu genituen, baina epaile bakar bat ez zen jaitsi kasernetara, gertatzen ari zena aztertzera”.\nHandik laster bukatu zen Aljeriako gerra. Alde bateko eta ez besteko agintariek gertakizunetan ikertzea baino lehenagoko lanak bazituzten. Bestalde, 1963an Parisek amnistia batekin zuritu zituen Aljerian eta aljeriarrekin edozein frantsesek egindako desmasiak. Eta zentsuraren laino gupidagabeak estali zituen 1961eko urriaren 17ko egiak.


"Etxerako lanak" (Arantza Mata) - etakitto.eus\n“Etxerako lanak” (Arantza Mata)\nETA KITTO 2020, Uzt 10\nEtxerako lanak bai ala ez? Ez da erraza galdera horri erantzutea, baina eztabaida sortzeko gai aproposa dela ezin daiteke uka. Irakasleek, ikasleek eta familek zeresan handia dugu gai horren inguruan, eta esango nuke klaustroetan, eskola kontseiluetan eta irakasle-familia bileretan gaia ez dela behar beste aztertzen.\nIkastetxe gehienek erabiltzen dituzte etxerako lanak, baina kontziente al dira ikaslearengan zein eragin duten? Neurriko lanak dira? Ikasleen ikasketa-prozesuan laguntzen al dute? Zer funtzio betetzen dute?\nIrakasle askok ikasketa-ohiturak hartzeko eta eskolan garatutakoa sendotzeko beharrezkoak direla diote, baina etxerako lan horiek ikaslearen adinari eta gaitasunari egokituta al daude? Modu autonomoan egin ditzakete edo heldu baten laguntza behar dute? Irakasleen arteko koordinazioa egoten al da etxeko lanen karga kontrolatzeko?\nSarritan familia askotan etxeko lanak gatazka edota tentsio iturri dira. Izan ere, familia asko ez dira gai euren seme-alabei laguntzeko (maila akademikoagatik, hizkuntzagatik…), ariketa gehiegi direnean edota helduek etxerako lanen erantzukizuna beraien gain hartzen dutenean… Azken batean, ikaslea bere kabuz ez bada gai etxeko lanak egiteko, zein zentzu du etxeko lan horrek? Horretaz gain, ikaslearen familiaren egoera sozioekonomikoak ere desorekak sortzen ditu.\nEtxerako lanak agintzen badira, ikasleen beharretara egokitutakoak izan behar dira, eta argi dago lan praktikoak izan behar direla, eguneroko bizitzarako baliagarriak izango direnak, alegia, eta EZ FITXA ERREPIKAKORRAK EDOTA LIBURUKO ARIKETA TRADIZIONALAK! Oraindik ere badaude Lehen Hezkuntzako ikasleak motxilan bi-hiru liburu eta koadernoa eramaten dituztenak, eta liburuko ariketa guztia koadernoan kopiatu behar dutenak. Hausnartzeko kontua, ezta? Noiz arte horrela?\n« Hauteskunde egunean segurtasun eta higiene protokolo berria betetzeko neurriak hartu dituzte “Kaleko zinema” (Koldo Edorta Carranza) »


Araba Euskaraz jaia igandean egingo dute Gasteizen — Gaztezulo\nAraba Euskaraz jaia igandean egingo dute Gasteizen\nAraba Euskaraz jaia igandean egingo dute Gasteizen Hiru gune izango dira Olarizun, eta haurrentzako ikuskizunak, musika, dantza eta bertsoak izango dira, besteak beste. https://www.gaztezulo.eus/albisteak/araba-euskaraz-jaia-igandean-egingo-dute-gasteizen https://www.gaztezulo.eus/albisteak/araba-euskaraz-jaia-igandean-egingo-dute-gasteizen/@@download/image/araba-euskaraz-2022.jpeg\nHiru gune izango dira Olarizun, eta haurrentzako ikuskizunak, musika, dantza eta bertsoak izango dira, besteak beste.\nDuela berrogeita bat urte ospatu zen lehendabiziko Araba Euskaraz, Gasteizko Olarizun, eta berrogeita bigarrena ere bertan izango da. Arabako zortzi ikastolek bat egingo dute Trebiñuko Argantzon ikastolaren alde, "Trebiñu baitugu zortzigarren kuadrilla, Trebiñu baitugu zortzigarren alaba".\nGasteizko Eraztun Berdean kokatua dagoen Olarizun elkartuko dira, hiriaren hegoaldean. Bertan borobilduko dute ikasturtean zehar antolatu duten ekintza-sorta, eta jai eguna ospatuko dute. "Familia eta lagunarte giroan ospatzeko jaia izatea nahi dugu, euskara belarrietan eta ahoan dugula ospatu nahi dugu. Euskal kulturari eta euskarari eskaini nahi diegu Gasteizko txoko eder eta paregabe hau".\nGoizeko hamarretan emango diote hasiera jaiari, Olarizuko Etxaldean egingo duten hasiera eta omenaldi ekitaldiekin. Aurten auzolana eta elkarlana azpimarratu nahi dituzte, eta urte hauetan guztietan antolatutako jaietan ikastola bakoitzeko komunitatean lan aipagarria egin duten pertsona bana omenduko dute. Bestetik, urte askoan Araba Euskaraz antolatzeko koordinazio lanetan aritu den, eta egun erretreta hartua duen, Anjel Olalderi ere egingo diote aitortza. Halaber, Alea aldizkaria ere omenduko dute.\nOndoren, 11:00etatik aurrera, Olarizu parkean prestatutako hiru guneetan egun osoko egitaraua izango da, zazpiak aldera arte. Haritza gunean, arte eszenikoak izango dira Armentia ikastolaren eskutik, Ene Kantak ikuskizuna, Perli eta Koxkoloren Bidaia liluragarria, zunba, Zortzi alaba kantari abestiaren koreografia eta Goazen!-en emanaldia. Eroskiren elikadura eskola, Euskaltelen txirrindularitza pista eta puzgarriak ere egongo dira.\nPagoa gunean, berriz, Euskal Dantzen Topaketa, Algara dantza plaza, Erabatera taldearen emanaldia, Alea-ren Patata minak antzezlana eta Kai Nakai-ren emanaldia izango da. Goizean DBH eta LHko ikasleentzako Erronka eta Haurren Basoa ere egingo dute, eta egun osoan zehar tonbola, Araba Euskaraz denda, eta Puntu Morea bertan egongo dira kokatuta. Jatekoa ere izango da, paella eskainiko baita.\nAzkenik, Ametza gunean, bertso-saioa izango da eta talde hauen kontzertuak: Intxixu, Keu Agirretxea, Sukasuan eta Oxabi. Elikagaien taupadak ikuskizunaren bost emanaldi ere izango dira gune horretako Kaiku agertokian, eta Eusko Label gunea ere bertan kokatuko da, atun pintxoekin.\nGainera, gunez-gune ibiliko dira Aldats elektro-txaranga, Gasteiz Kantuz eta Kidam magoa. Bestalde, Arabako Herri Arteko Pilota Txapelketaren finala Araba Euskarazen baitan jokatuko da, 10:30ean, Adurtzako pilotalekuan.


Emakumeek pairatzen dituzten zapalkuntzak, biharko 'Gaur8'-n - Arrosa\nOstiralero bezalaxe, larunbatetako Gaur8 astekariaren biharko alearen aurrerapena egin dugu, gaur, Amagoia Mujika astekariko arduradunarekin. Datorren asteazkenean, azaroak 25, emakumeenganako indarkeriaren aurkako eguna izango da, eta ale osoa horri begira ondu ez badute ere, emakumeek pairatzen dituzten zapalkuntzei begira jarri dira: Marokon prostituzioaren inguruko film bat protagonizatzeagatik jipoitu duten aktorea; Mexikoko emakume katolikoen elkartea; gehiegizko medikazioa eta emakumeentzako biagra; eta indarkeria matxistan aditua den Maria Naredori egindako elkarrizketa.\nPosted in ZebrabideaTagged #amagoia mujika #aurrerapen #azaroak 25 #emakume #gaur8 #indarkeria #katoliko #lubna abidar #maria naredo #matxista #mexiko #zapalkuntza\nol. Aza 20 , 2015


Nekazaritza eta artisautza azoka bana antolatzen ari da Gorlizko Udala - Gorliz - Hiruka.eus\nNekazaritza eta artisautza azoka bana antolatzen ari da Gorlizko Udala\nErredakzioa 2020-07-03 11:30\nUztailaren 25ean lehen sektoreko gaiak egongo dira; hurrengo egunean, aldiz, eskulangintzakoak. Azoka bietako batean parte hartzeko izen-emate epea uztailaren 9an amaituko da.\nGorlizko Udala azoka bana antolatzen ari da uztailaren 25erako eta 26rako. Lehenengoan, nekazaritzari lotutako gaiak egongo dira eskuragarri; bigarrenean, aldiz, eskulangintzakoak, goizetik eguerdira.\nHorietakoren batean bere postutxoa jarri gura duenak uztailaren 9a baino lehen eman beharko du izena. Horretarako, eskabideak honela egin daitezke: telematikoki, posta ziurtatuaren bitartez edo Turismo Bulegoan bertan, eskaera-orria eta beste egiaztagiriak aurkeztuz.\nAurten neurri bereziak bete behar izango dira eta horri egokitutako hautaketa sakona egin behar izango dute antolatzaileek.\nIzen-ematea artisau azoka\nIzen-ematea nekazaritza azoka


Donostia.eus - [Tramitea] Establezimenduen errotuluak euskaraz edo euskaraz eta gaztelaniaz jartzeko diru laguntzak\nBulego birtuala /\nLaguntza ekonomikoak /\nB@kQ eta B@k ziurtagiri digitalak\nEstablezimenduen errotuluak euskaraz edo euskaraz eta gaztelaniaz jartzeko diru laguntzak\nAbisu garrantzitsua: COVID-19 Osasun krisia\nBehin-behineko bide elektronikoak, tramiteak egin eta idatziak aurkezteko Erregistro Elektronikoan. (Informazio gehiago)\nOstalaritzako Terrazak zabaltzeko eskaera. (Eskatu)\nTramitea hasi aurretik eskabide inprimakia bete\nKonstituzio plaza 2\nDonostiako merkataritza, ostalaritza eta beste zerbitzu batzuk eskaintzen dituzten establezimenduen kanpoko errotuluak euskaraz edo euskaraz eta gaztelaniaz jartzeko dirulaguntzak ematen ditu Donostiako Udaleko Euskara Zerbitzuak. Horretaz gain, arestian aipatutako establezimenduetako barruko errotulazioa euskaraz edo euskaraz eta gaztelaniaz jartzeko dirulaguntza ere bai.\nMerkataritza edo ostalaritzako establezimendua Donostiako udalerrian duten pertsona fisiko edo juridikoek.\nNoiz egin daiteke eskaera\n2020/06/10 - 2020/12/31\nBaldin eta dirua lehenago agortzen ez den\nNortasun Agiria –NAN– edo agiri baliokideren bat.\nFakturaren originala eta ordainketaren egiaztagiria.\nElementua jarrita dagoela frogatzen duen argazkia; elementu bat baino gehiago denean, guztiena aurkeztu behar da, hau da, establezimenduaren kanpoko errotulazio osoaren argazkia aurkeztu behar da.\nEskatzaileak bere zerga betebeharrak (Foru Ogasunekikoak eta Udal Zerga Biltegiarekikoak) nahiz Gizarte Segurantzarekiko betebeharrak egunean dituela frogatzen duten agiriak.\nEskabide orrian bertan eskakizun horiek betetzen direla ofizioz egiaztatzeko baimena sinatzen dutenek ez dituzte aipatu ziurtagiriak aurkeztu beharko.\nEbazpen eta isiltasun zentzuaren epea\nEstimatutako epea: Hilabete bat\nEpe legala: 6 hilabete\nIsiltasun zentzua: Aurkakoa\nEskabidea eta dokumentazioa erregistratu\nDokumentazioko akatsak zuzendu, hala badagokio\nBehin betiko ebazpen proposamena egin (Zinegotzigoak sinatu behar du)\nDiru laguntza eman edo ukatu izanaren jakinarazpena bidali\nDiru laguntzaren zenbatekoa ordaindu\nDepartamentua: Euskara Zerbitzua\n38/2003 Legea, Azaroaren 17Koa, Diru-Laguntzei Buruzko Lege Orokorra\n887/2006 Errege Dekretua, Uztailaren 21Ekoa, Diru Laguntzei Buruzko Azaroaren 17Ko 38/2003 Lege. Orokorraren Erregelamendua Onartzen Duena\nEgiaztagiri digitala: B@kQ\nDiru-laguntza jaso ahal izateko, lagundutako kanpo errotulua edo barruko hizkuntza paisaia zuzen idatzita egongo dira, hau da, ez du akats gramatikalik edo ortografikorik izango.\nIzen propio, toponimo, akronimo eta abizenak soilik adierazten dituzten errotuluek eta gainerako elementuek ez dute diru-laguntzarik jasoko. Behin-behineko pankartek ere ez dute diru-laguntzarik jasoko, establezimenduaren errotuluak egonkorra izan behar du eta.\nBi hizkuntza ofizialak erabiltzen direnean, euskararen presentzia, gutxienez gaztelaniaren parekoa izango da diru-laguntza jaso ahal izateko. Testuak zutabeka daudenean, euskara ezkerrekoan jarriko da. Era berean, bi orritan bereizita daudenean, eskuineko orria euskararentzat eta ezkerrekoa gaztelaniarentzat edo beste hizkuntza batentzat izango da.\nBi hizkuntza ofizialak erabiltzen direnean errotuluan, euskararen presentzia gutxienez gaztelaniaren parekoa izango da. Bestalde, orri berean hizkuntza ofizialak ez ezik, beste hizkuntza batzuk ere daudenean eta batera ez doazenean, edukiak osorik eta jarraian joango dira hizkuntza bakoitzean honako hurrenkeran: euskaraz, gaztelaniaz, frantsesez eta ingelesez.\nEuskara hutsez egindako errotuluarengatik diru-laguntza ematen denean, kontuan izango da establezimenduaren kanpo errotulazio osoa. Beste errotulu bat edo gehiago badu euskara ez den beste hizkuntza batean, kanpo errotulazio osoan euskarak duen presentzia aztertuko da eta horren arabera emango da diru-laguntza.\nAurkibidera itzuli Atzera itzuli


Gipuzkoako dantzak CDa\nEstibalitz Esteibar 2003/11/24 18:50\n"Gipuzkoako Dantzak" CD bikoitza aurkeztuko da datorren azaroaren 28an, ostirala, Donostiako Udal Liburutegian, 11.00tan.\nOier Araolaza 2003/11/18 23:03\ndantzan.com Buber sarietarako finalista hautatu dute kulturako atalean, eta orain azken bozketaren fasean sartu da. Abenduaren 2an amaituko da bozketa, eta hilaren 3an jakinaraziko dira irabazleak. Bozkatu dantzan.com eta bidali mezu hau zure ezagunei!\nLehen, orain eta beti\nElai-Alai 2003/11/11 18:50\nPortugaleteko Elai-Alai dantza taldeak emanaldia eskainiko du datorren abenduaren 28an, eguerdiko 12.00etan, Santurtziko Serantes kultur aretoan.\nHerri musika eta herri dantza\nHM Txokoa 2003/11/10 19:39\nEuskal Dantzarien Biltzarrak eta Herri Musikaren Txokoak "Herri musika eta herri dantza" izeneko jardunaldiak antolatu dituzte. Oiartzunen, 2003-11-29 eta 30ean ospatuko ditugu.\nIrungo XXI. Gipuzkoar erako aurresku txapelketa\nKemen D. T. 2003/11/06 16:10\nKemen Dantza Taldeak, Irungo udaletxearen laguntzarekin, Irungo XIII. Gipuzkoar erako aurresku txapelketa antolatu du azaroaren 8 larunbata arratsaldeko 5etan Amaia kultur aretoan.\nEuskal dantzari txikien argazkia sarituta\nOier Araolaza 2003/11/04 21:52\nElko-ko dantzari txiki talde bat erakusten duen argazkia nazioarteko lehiaketa garrantzitsu batean saritu dute. Euskal jaian parte hartzeko prest zeuden Arinak taldeko dantzariak erretratatu zituen Ross Andresson-ek.\nManresako Firatik bueltan\nOier Araolaza 2003/11/03 19:23\nKatalunia aldean ibili gara asteburuan. Manresan antolatzen den Fira d'espectacles d'arrel tradicional-ean. Musika, dantza, antzerkia eta orotariko 125 ikuskizun inguru aurkeztu dira hiru egunetan.\nLucia Lacarra Espainiako dantza sarirako hautagai\nIratxe de Arantzibia 2003/10/28 21:30\nGipuzkoako Dantzari Profesionalen Elkarteak Lucia Lacarra anderea aurkeztu du Dantzako Sari Nazionaleko Interpretazio ataleko saria eskuratzeko hautagai gisa.\nGehiago irakurri 7 erantzun daude\nSalbatzaile Dantza Taldearen 25. urteurrena\nJoselu Angulo 2003/10/27 16:18\nBilboko Kastaños auzoko Salbatzaile dantza taldeak, bere 25. urteurrena ospatuko du datoren asteburuan. Begoña Arroyo Aldekoak sortutako taldeak, hainbat ekitaldi prestatu ditu taldearen zilarrezko eztaiak ospatzeko.\nFolklore mintegia Eusko Ikaskuntzaren eskutik\nOier Araolaza 2003/10/24 20:37\nEusko Ikaskuntzako Folklore Sailak mintegi interesgarri bat antolatu du. "Musika eta dantza tradizionalei buruzko ikerketa gaurko egunean" du izenburua eta Donostiako Miramar jauregian burutuko da 2003ko azaroaren 8an.\n« Aurreko 10 elementuak Hurrengo 10 elementuak » 1 ... 331 332 333 334 335 336 337 ... 355


Donostia Zinemaldia :: SINGIN' IN THE RAIN\nDotore datorkigu belodromora Singin' in the rain parekaezinaren kopia berritu eta edertua. Pantaila handi handia da filme honek merezia duen ispilua. 1975ean New Yorker -ek "garai guztietako lan musikaletan pozezkoena" zela aldarrikatu zuen. Dudarik baduzue, ikus itzazue berriro dialogoak ondo ahozkatzeko lekzioa, Make Em Laugh, Good Morning edota Fit as a Fiddle bezalako dantza eta musikazko une ahantziezinak. Bide batez, ez ahaztu zeinen onak diren Jean Hagen eta Debbie Reynolds andereñoak.\nGENE KELLY (AEB), STANLEY DONEN (AEB)


Averton - Wikipedia, entziklopedia askea.\nJean-Paul PICHONNIER (2014-2020)\n48° 19′ 56″ N, 0° 13′ 27″ W / 48.3322°N,0.2242°W / 48.3322; -0.2242Koordenatuak: 48° 19′ 56″ N, 0° 13′ 27″ W / 48.3322°N,0.2242°W / 48.3322; -0.2242\nCrennes-sur-Fraubée, Courcité, Gesvres, Saint-Aubin-du-Désert, Villaines-la-Juhel eta Saint-Paul-le-Gaultier\nAverton Frantziako udalerria da, Mayenne departamenduan dagoena, Pays de la Loire eskualdean. 2013an 637 biztanle zituen.\n2007an Averton udalerrian erroldatutako biztanleak 637 ziren. Familiak 245 ziren, horien artean 67 pertsona bakarrekoak ziren (50 bakarrik bizi ziren gizonak eta 17 bakarrik bizi ziren emakumeak), 79 seme-alabarik gabeko familiak ziren, 95 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 321 etxebizitza zeuden, 257 familiaren etxebizitza nagusia ziren, 35 bigarren erresidentzia ziren eta 29 hutsik zeuden. 313 etxeak ziren eta 8 apartamentuak ziren. 257 etxebizitza nagusietatik 200 bere jabearen bizilekua ziren, 53 alokairuan okupaturik zeuden eta 4 doan lagata zeuden; 14 etxek bi gela zituzten, 42 etxek hiru zituzten, 68 etxek lau zituzten eta 131 etxek bost zituzten. 204 etxek euren parking plaza propioa zuten azpian. 94 etxetan ibilgailu bat zegoen eta 148 etxetan bat baino gehiago zituzten.\nAverton udalerriko biztanleria-piramidea 2009an .\n2007an lan egiteko adina zuten pertsonak 404 ziren, horien artean 309 aktiboak ziren eta 95 inaktiboak ziren. 309 pertsona aktiboetatik 294 lanean zeuden (167 gizon eta 127 emakume) eta 14 langabezian zeuden (7 gizon eta 7 emakume). 95 pertsona inaktiboetatik 41 erretiraturik zeuden, 27 ikasten zeuden eta 27 "bestelako inaktibo" gisa sailkaturik zeuden.\n2009an Averton udalerrian 254 unitate fiskal zeuden, 651 pertsonek osaturik. Pertsona bakoitzeko diru-sarrera fiskalaren mediana urteko 16.431 euro zen. \n2007an zeuden 16 komertzioetatik, 1 erauzte enpresa zen, 3 bestelako produktu industrialen fabrikazioko enpresak ziren, 2 eraikuntza enpresak ziren, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2000. urtean Averton udalerrian 30 nekazaritza-ustiategi zeuden, 1.440 hektarea erabiltzen.\nBNF: 15263807s (data)\nOrriaren azken aldaketa: 1 iraila 2020, 11:01.


Gaur ere ez da kasu positibo berririk atzeman, eta hiru egoiliar gehiagok gainditu dute gaixotasuna - Artikulua - Gipuzkoa ETORKIZUNA ORAIN\nGaur ere ez da kasu positibo berririk atzeman, eta hiru egoiliar gehiagok gainditu dute gaixotasuna\nBederatzigarren egunez jarraian, Covid-19 gaitzak ez du heriotzarik eragin adinekoen egoitzetan.\nGipuzkoako foru bozeramaile den Eider Mendozak lurraldeko egoitzei buruzko azken ordua eguneratu du eta, esan duenez, Covid-19 gaitzak ez du heriotzarik eragin bederatzigarren egunez jarraian. Gogoratu duenez, egoitza sarea 65 zentrok eta 5.425 plazek osatzen dute. Kasu positibo berririk ere ez da atzeman, eta hiru lagun gehiagok jaso dute medikuen alta Aretxabaletako GSR Debagoiena (2) eta Arrasateko Iturbide (1) egoitzetan.\nGuztira, 367 egoiliarrek gainditu dute jada gaixotasuna, egoitzetan gaitza jasan duten guztien %65,3; 167 zendu dira, positibo emandakoen %29,7; eta 28 lagunek diagnostiko positiboarekin jarraitzen dute, hau da, %5. Azken hauek lurraldeko lau egoitza ezberdinetan daude.\nOrain arte, 12 dira birusa atzean uztea lortu duten egoitzak, eta gaur egun kasu positiborik ez dutenak: Tolosako Irurreamendi, Eibarko Egogain, Irungo Caser Residencial Anaka, Zarauzko Santa Ana, Hondarribiko Caser Residencial Betharram, Zumaiako Otezuri, Donostiako Aita Etxe, Beasaingo Arangoiti, Donostiako La Paz, Ordiziako San Jose, Zumarragako Argixao eta Eskoriatzako Jose Arana.


Noiz arte? – Herriaren Eskubidea\nBy cdmon30 urtarrila, 202216 martxoa, 2022No Comments\nUrtarrilaren 20an, Eusko Jaurlaritzaren aplikazioan Durangoko airearen kalitatea txarra zela adierazaten zuen (Bentzeno 8 mikrogramo). Egun berean, Eusko Jaurlaritzak aire kaliteari buruz berri eman zuen esanez datuek “ez dute erakusten aztertzen ari diren kutsatzaile posibleen ez-betetzerik, ezta balio anomalorik ere”. Halaber gaineratu zuten, “neurketek 2020tik instalatutako unitate mugikorrean erregistratutakoak baino bentzeno-maila txikiagoak ematen dituzte”. 2018an bentzenoaren neurketak 5 mikrogramotik berakoak zirela esan ziguten; beraz, egoerak, hobetu beharrean, okerrera egin du.\nDatu hauek irakurrita, “balio anomalorik ez egoteak”, Durangoko aire kalitatea txarra dela esan nahi du? 2017. lehenengoz salatu genuenetik hona sarritan izaten ditugu usain gogorrak eta benzeno eta partikula toxikoen maila altuak (Iaz egun askotan benzeno maila 100 mikrogramo baino gorakoa izan zen).\nPartikula kutsakorren maila gora doa eta badirudi Eusko Jauraritza ez dela honetaz arduratuko Ingurumen Sailak Maiatzeko bileran esan zigutena kontutan hartuta. Orduan esan ziguten ez dutela baliabiderik jarriko Durangoko Udalaren azterketak Iurretatik ekarritako bentzeno maila handien iturria bilatzeko (ia 800 mikrogramo erregistratu ziren).\nDatuek ez dute gezurrik esaten. Baliabideak eta 2018ko urrian Eusko Legebiltzarrean onartutako puntuak betetzen ez badira Durangon aire kaskarra izaten jarraituko dugu.\nNoiz arte eutsi behar diogu Durangon eta Durangaldean aire kalitate txarra izateari?\nAurreko postaHerriaren Eskubideak aurreko udalbatzak sinatutako Uribarri 23 eraikina eraisteko hitzarmena baliogabetzea lortu du\nHurrengo posturaAirearen kalitatearen panela


Abenduaren 20an lurpetik atera zituzten Aniceto Agirrebeitia berriztar milizianoaren hezurrak Zornotzako Bizkargi mendian. 1937an borrokaldi batean hila, ahanztura ofizialak irentsita egon da orain arte, Aranzadiko teknikariek berreskuratu eta erakundeen aitortza jaso duen arte. Albistea azkar zabaldu da egunkari eta telebista nagusietan: 1936ko Gerrako gudari baten hezurrak aurkitu dituzte Bizkargin, batailoi komunista batekoak antza. Ez da lehen aldia halako aurkikuntza bat egiten...\nOsteguneko greba orokorraren bezperetan, berriz indar erakustaldi handia egin dute pentsiodunek Euskal Herriko kaleetan. Astelehenero legez, duela bi urtetik hona egin bezala, kontzentrazio eta manifestazioen bidez eskatu dituzte pentsio publiko duinak. Gasteizen zientoka lagunek hartu dute parte manifestazioan, Alea-ren bideo honetan ikus daitekeen bezala. Baina beste toki askotan ere elkarretaratu dira: Laudio, Ortuellan, Irunen, Donostian, Bilbon… Bizkaiko hiriburuan argazki indartsua...


“Hizkuntza ohiturak aldatzeko lehen pausoa gogoeta sortzea da” - Diario de Noticias de Navarra\nArrate Illaro Euskaraldiko koordinatzailea\n“Hizkuntza ohiturak aldatzeko lehen pausoa gogoeta sortzea da”\nane araluzearen elkarrizketa oskar gonzálezen argazkia 09.02.2020 | 20:53\nDONOSTIA - Euskaraldiaren lehen edizioaren oihartzuna bizirik dagoela uste du Arrate Illarok. Landatutako hazia gutxinaka hasiz doa baina ura ematen jarraitzea ezinbestekoa da. Bide onetik doaz. "Hizkuntza ohiturak aldatzeko lehen pausoa gogoeta sortzea da", dio ekimenaren koordinatzaileak lorpenez hitz egiterakoan. Oinarria mantenduz, belarriprest eta ahobizi rolak, Euskaraldiak urrats bat gehiago emango du datorren urtean. Horrela, entitateen inplikazioa bilatuko da arigune izeneko proposamenarekin, binakako elkarrizketetatik taldekako elkarrizketetara igarotzeko.\n-Bai, hizkuntza ohituretan zelako eragina izan zuen irailean jakingo dugu, Soziolinguistika Klusterra ari da horretarako ikerketa lan sakon bat egiten. Orain arte jasotako bizipenak eta pertzepzioak ditugu, herritar askok helarazi dizkigutenak. Irudi-tzen zaigu bi gauzaten egon dela aldaketa: hizkuntza ohituretan, zenbatekoa ez dakigu, eta, bestetik, hizkun-tzarekiko gogoeta bat lortu genuen, euskara egun batzuetan erdigunera eramanez.\n-Herritar askok aipatu zuten uste baino jende gehiagok ulertzen zuela euskara bere inguruan, aurreiritzi bat bazegoen hor. Bestetik, nahikoa zela pertsona batek euskara ulertzea guk, hala nahi badugu, euskaraz hitz egiteko. Eta, horrez gain, lehen hitza euskaraz egitea ez dela errespetu falta bat, uste baino jende gehiagok uler-tzen duela eta ez dugula zertan pentsatu behar pertsona horrek ez dakiela euskaraz. Aurreiritziak alda-tzeko palanka batzuk mugitu genituen.\n-Arau sozielan kontzeptua da alda-tzen hasi garena. Ez da egun batetik bestera aldatzen. Arau nagusi bat hau da: Ez da beharrezkoa zuk niri euskaraz egitea nik zuri euskaraz egiteko, baldin eta ulertzen baduzu. Bakoi-tzak nahi duena egingo du. Elkarbizi-tzarako beste aukera bat ematen digu, euskaraz bizi nahi dugunok ere erosoago bizitzeko.\n-Iruditzen zaigu baietz. Hamaika egunerako dinamika handia izan zen, bagenekien denbora mugatuan zela eta jarraipena beharko zuela. Saiatu ginen nabarmentzen kontua zela tresna batzuk jasotzea gainontzeko egun guztietan aldatzen jarraitzeko. Batzuek esan digute lankideekin, ordutik, euskara gehiago egiten dutela edo hizkuntza ohiturak aldatu dituztela. Hizkuntza ohiturak alda-tzeko lehen pausoa gogoeta sortzea da. Batez ere ilusioa nabarmendu genuen eta berriz egiteko gogoa ikusten dugu.\n-Bai, hori da. Baina askotan belarriprest den pertsona bati, euskaraz ondo moldatzen bada, galdetu izan diote: 'Nola belarriprest? Zu ahobizi bazara!'. 'Ez ez, nik ez diet euskaraz egiten ulertzen duten guztiei une oro, ni belarriprest naiz'. Horrelako gaizki ulertu batzuk egon ziren.\n-Bai, ez dakit bestelako identifikazio ikurrik sortuko dugun, oraindik prozesuan gaude, baina parte-hartzaileak identifikatuko ditugu ikusten dugulako horrek asko errazten duela ekimena gizarteratzen eta pertsona horiei zertan ari diren kontatzen. Beste belarriprest edo ahobizi bat ikusteak ahalduntzen laguntzen du. Lehen Euskaralditik jaso genuen inputetako bat konplizidaderena izan zen.\n-Kontzeptu berria da eta gizartera-tzeko denbora bat beharko dugu. Lehenengo edizioan batez ere bi pertsonen arteko hizkuntz ohituren aldaketara begira jarri ginen. Oraingoan hori taldera zabaldu nahi dugu: gure ohiko taldeetara, ez berrietara. Lantokietan, elkarteetan, asanbladetan, kiroldegietan? Egunerokoan ditugun espazio horietan nahiko genuke ariketa kolektiboa egitea. Ohiko dinamika daukan talde bat da, ez Euskaraldirako propio sortua; kide guztiek euskara ulertzen dutena eta kide guztiek elkarrekin erabakitzen dutena ahobizi eta belarriprest izango direla ariketan. Pertsona bakoi-tzak erabakiko du bere rola zein izango den, baina elkarrekin adostuko dute hizkuntza ohiturak taldean aldatzea.\n-Bai, ariguneak talde antolatu eta egituratuetan gertatuko dira. Egunerokoan, herritarrok espazio horietan mugitzen gara eta espazio horietan behar ditugu baldintza erosoak euskaraz egin ahal izateko. Entitateek hor zeresan handia dute, bertako arau antolatuak edo sozialak baldintzatzen dute, onerako eta txarrerako, hizkun-tzaren erabilera eta herritar bakoi-tzak hautua egin ahal izatea. Entitate horiek euskaraz egiteko espazioa babestea nahiko genuke, gizarteko eragile guztiak behar ditugu.\n-Bai, hori da. Gure ohiko talde horietan elkarrekin adostuko dute 'emango diogu buelta bat gure hizkuntza ohiturei?'. Hori gertatuko da taldeko norbaitek proposatzen duelako edo entitate horietako arduradunek esaten digutelako. Guztiek egiten badute ariketa errazago izango da eragina izatea 16. egunetik aurrera ere.\n-Parte-hartze handiagoa bilatzen dugu baina batez ere kualitatiboki, ez hainbeste zifretan. Parte hartzen duten horiek rola ondo ezagututa eta gogoeta eginda eman dezatela izena nahiko genuke. Eta Euskaraldia zabaldu nahi dugu lehenengo edizioan zabaldu ez zen gune askotara. Euskaldun guztiek ez zuten Euskaraldiaren berri izan, edo ez garaiz. Entitateen laguntzarekin euskaldunak dauden leku horietara heldu nahiko genuke. Parte-hartze kopurua zein izango den ez dakigu baina kualitatiboa da bilatzen dugun hori: espazio gune anitzetara iristea.\n-Datuak ez ditut buruan. Gipuzkoa zen parte-hartze handiena zuena. Egoera soziolinguistikoak desberdinak dira lurraldez lurralde, baina eskualdetik eskualdera ere bai. Euskaraldiak oinarri bat izatea bilatzen dugu, herri batzordeek moldatu ahal izango dutena bere beharrizanetara. Ariguneak leku batzuetan pisu gehiago izango duela aurreikusten dugu, eta, beste batzuetan, beharbada, ez. Ariguneei buruz hitz egiten dugu berrikuntza nagusia delako, baina Euskaraldiko oinarria, ahobizi eta belarriprest izango diren norbanakoak, mantendu egingo da.\n-Bai, hainbat kontzeptu daude. Baina egia da elkarrizketa elebidunak edukitzea ez dela batere erraza. Pertsona batek ez baldin badu euskaraz egiten gazteleraz egiteko joera zen, eta, orain, ulertzen baldin badu, nahiz eta ez egin, hor zerbait apurtu da, oinarria ez da beti gazteleraz egitea. Zer gertatu da? Ulertzen duen pertsona hori ere euskarara pasatzen dela. Euskaraldia egin baino lehen, herriz herriko dinamiketan, ikusi da belarriprestek euskara gehiago egiten dutela ariketak irauten duen bitartean eta iruditzen zaigu hori jasoko duela bigarren edizioak ere.\n-Ez, gero egiten jakin behar da. Baina berdin hizkuntza ohiturak, berdin kirola egiten hastearekin? Guztiak behar du oinarrizko ezagutza bat atzean aldaketa hori jasangarria izan dadin denboran, motibazio bat egon dadin eta ez dadin amore emateko arrazoi bat izan. Hori da gure lanetako bat: tresna eta ezagutza horiek ematea, nola alda dezaketen ikus dezaten. Gauza txikietatik hasi daiteke, gero gauza handiagoetara pasa-tzeko: askoz errazagoa da elkarrizketa labur baten euskaraz egitea luze bat mantentzea baino. Ezezagunekin askotan ditugun elkarrizketak oso laburrak dira: kafe bat eskatzen dugunean edo geltokian langile bati zerbait galdetzen diogunean. Konplexuagoa da eguneroko gure gertuko pertsona horiekin, bikotearekin, lagunekin edo lankideekin, ohiturak aldatzea.


Mertxe Aizpurua: "Gorrotoaren mezua nabarmen areagotuko da topea jarri ezean"\nMadrilgo giro "toxikoak" guztia blaitu duela salatu du EH Bilduko Mertxe Aizpuruak eta VOXen aurkako osasun-hesia eskatu du. Martinez Almeidari erantzunez, dio: "VOX eta gu ez gaude plano berean".\nEspainiako gobernuko kideek jasotako heriotza-mehatxuen atzean "orokortutako giro toxikoa" ikusi du Mertxe Aizpurua Madrilgo Diputatuen Kongresuko EH Bilduren bozeramaileak: "Dena blaitzen duen egoerak ematen du mehatxurako bidea, eta gorrotoaren mezua areagotu egingo da topea jarri ezean". VOXen aurka osasun hesia egiteko premia ikusi diputatuak, eta salatu egin behar direla, irmo, "ultraeskuinaren mezua eta zuriketa". Jose Luis Martinez Almeida Madrilgo alkateak VOX EH Bildu baino "hobea" dela esateaz, Aizpuruak "Faktoria"n esan du alderdiak ez daudela inondik inora ere plano berean: "Jendeak badaki nolakoa den gure jarduera, eta hasieratik esan dugu Espainiak pedagogia antifasixta behar duela".\nOsasun-krisiaz galdetuta, alarma egoera luzatzearen alde egin du: "Ez da inoren buruan sartzen maiatzaren 9an lege-babesik gabe geratzea, marko juridiko egokia behar da herritarrak babesteko". Alarma egoera luzatu ezean, Aizpuruak baztertu egin du PPk berrikitan aurreratutako "B plana" babestea, ez dagoelako "zer adostu" orain arte "trabak" jarri dituztenekin.\nLan erreforma eta transferentziak\nLan erreformaren derogazioaz, EH Bilduren Madrilgo eledunak onartu du urratsak "nahi baino mantsoago" ari direla egiten, baina erantsi du, derogazio erabatekoa ezinezkoa izan arren, apurka "desarmatu" egin daitekeela. Espetxeen kudeaketa eskualdatzeari buruz galdetuta, Aizpuruak dio bidea erraztu beharko lukeela presondegietan politika "humanitarioagoa" indarrean sartzeko.


Rugbyko Mundialaz gozatzeko ekintzak - Txikaletos\nmayo 10, 2018 mayo 13, 2018 TxikaletosComentarios desactivados en Rugbyko Mundialaz gozatzeko ekintzak\nMaiatzaren 11 eta 12an Bilbon Rugbyko Challenge Cup eta Champions Cup finalak ospatzen dira. Ondoren hirian antolatu diren ekintza guztien berri ematen dizuegu:\nFan Zone Champions Rugby Village gunean programa oso zabala eskainiko da lau egunetan, honako hauekin, besteak beste: kontzertuak, herri kirolak, errugbian jokatzen hasteko ikastaroak, fotomatoia, argazkiak trofeoekin eta erakusketak. Ostiralean, hilak 11, eta larunbatean, hilak 12, Fan Zone 10:00etatik 00:00etara egongo da irekita, eta igandean, berriz, 11:00etatik 16:00etara. Hauxe da gune honen egitaraua:\n17:30 – 19:00Rugby Clinics\n19:00Korrontzi taldearen kontzertua\n21:00 – 23:00Challenge Cup finala\n-Insnstant rplay: epaile profesional bat izan zaitez.\n-Fotomatoia: argazki tematikoak atera.\n11:00 – 12:30Rugby Clinics\n11:00 – 13:00Kalejira\n14:00 – 16:00Champions Cup (Ber.)\nFamiliantzako hainbat ekitaldi antolatu dira. Besteak beste, puzzle gunea eta joko guneak izenekoak azpimarratzeak dira. Ekintzak larunbatean 11.00etik aurrera egongo dira.\nEspazio honetan Universitario Bilbao Rugby Club taldeak zelai amerikar bat, ludoteka bat, ohe elastikoak, bungee run bat, errugbi-zelai bat eta lantegi gune bat jarriko ditu ostegunean, ostiralean eta larunbatean. Espazio hori ostegunean, maiatzaren 10ean, 20:00etatik 23:00etara egongo da irekita, ostiralean, maiatzaren 11n, 16:00etatik 23:00etara, eta larunbatean, maiatzaren 12an, 11:00etatik 23:00etara.\nSan Mameseko estadiotik gertu egongo da espazio hori, ostiralean 18:30etik 20:30era eta 23:00etatik 00:30era, eta larunbatean 15:00etatik 17:15era eta 20:00etatik 22:30era irekita egongo dena. Bertan txosna bat, food truck batzuk eta eszenatoki bat egongo dira.\nDeusto Bizirik merkatari elkarteak errugbi finalekin lotutako hainbat jarduera egingo ditu auzoko hainbat lekutan ostiralean eta larunbatean, hilaren 11n eta 12an, hala nola kontzertuak eta erakusketak.\nBilbaoCentro elkarteak ere hainbat kontzertu emango ditu Indautxu plazan eta inguruan ostiralean.\nAlde Zaharreko hainbat tokitan egingo dira kontzertuak, tailerrak, kalejirak eta erakusketak, ostiralean eta larunbatean, hilaren 11n eta 12an.\nErdi aroko merkatua Gernikan


Publikatuta: 2021/12/21 14:14 (UTC+1) Azken eguneratzea: 2021/12/21 17:21 (UTC+1)\nArratsaldeko Osasun Publikoaren Batzordearen bileran, zein bihar, Presidenteen Batzarrerean adosten denari "itxaroteko" deia egin du Gotzone Sagardui Osasun sailburuak. Gogorarazi duenez, "Euskadin baditugu neurriak, eta horiek bete behar ditugu".\nZupiria, Sagardui eta Hurtado ondoan dituela. Argazkia: EFE\nUrkullu: "Premiazkoa da kanpoaldean maskara derrigorrezko egitea eta neurri prebentibo komunak hartzea"\nSeigarren olatuari aurre egiteko "neurri orokorrak" hartzeko eskatu dio Urkulluk Sanchezi\nLABI teknikoak Olentzeroren eta Errege Magoen desfileak saihesteko gomendioa eman du\nDonostian eta Gasteizen Olentzeroren eta Errege Magoen desfileak egingo dituzte, eta Bilbon, aldiz, ez\nCovid-19 kasuen goraldi betean, Eusko Jaurlaritzak uste du Espainiako Estatu osoan "neurri komunak egoteak lagunduko liokeela egoerari aurre egiteari". Izan ere, Bingen Zupiria Jaurlaritzako bozeramaileak argudiatu duenez, "Gabonetan mugi gaitezke, logikoena neurri komunak izatea da".\nHori da, hain justu, Iñigo Urkullu lehendakariak bihar egitekoa den Presidenteen Batzarrean defendatuko duen ideia, eta horixe bera helarazi zion Urkulluk berak, gutun bidez, Pedro Sanchezi (horrek bilera aurreratu baino lehen). Lehendakariak "egoerari buruzko diagnostikoa eta horri aurre egiteko neurri orokorren azterketa partekatzea" eskatu zuen. Izan ere, horren aburuz, "ez da positiboa erabaki eta erantzun aniztasuna".\nZupiriak agerraldia egin du gobernu bileraren ostean, Sagardui Osasun sailburua ondoan zuela. Erkidego guztiek modu bertsuan jokatu behar dutela defendatu dute biek ala biek. Are, Sagarduik gaur arratsaldeko Osasun Publikoaren Batzordearen bileran, zein bihar, Presidenteen Batzarrean adosten denari "itxaroteko" deia egin du. "Egunean-egunean aztertzen dugu egoera, eta horren araberako aukerak zehaztu. Itxaron egin behar dugu".\nKazetariek hainbat aldiz galdetu dioten arren, Osasun sailburuak ez du aurreratu nahi izan zein neurri har lezake Jaurlaritzak Espainia mailan adostasunik ez balego. "Gauza bat gogorarazi behar dut: Euskadin baditugu neurriak, ezagunak dira, eta horiek betetzen jarraitu behar dugu. Atzo, Gabonei begirako aholku batzuk kaleratu genituen. Ikusiko dugu zer adosten den Osasun Publikoko Batzordean".\nAzkenik, Olentzero eta Errege Magoen desfileen harira udalek hartutako erabaki ezberdinen kontura (Bilbok bertan behera utzi ditu, baina Gasteizek eta Donostiak egin egingo dituzte), Zupiriak eta Sagarduik zehaztu dute LABI teknikoak "ekitaldiak inguruabarretara eta baldintzetara moldatzea" eskatu ziela Udalei. Horren ildoan, bozeramaileak honakoa nabarmendu du: "herri batzuek baldintzak bete ahalko dituzte, beste batzuek ez".\nMaria Chivite ''entzuteko prest eta ezer baztertu gabe'' joango da Presidenteen Konferentziara\nSantos Indurain: ''Ekimenak adostu egin behar dira''


Batzarra, gure gobernua - Karrikiri Euskal Denda\n> Liburuak>Saiakera>Batzarra, gure gobernua\nEgilea: Pablo Sastre Forest\nErdi Aro lehenean, estaturik ez zela, euskaldunek beren burua batzarretan gobernatu zuten. Zer delata onartu zuten, halako batean, erregearen buruzagitza? Nola, azkenerako, pronbintzietako eliteek batzar haiek deuseztatu zituzten? Antzinako herri-batzarretatik gaurko kontzeju ireki eta udaletara bidaia egitera gonbidatzen gaitu Pablo Sastrek.\nEstatuak eta kapitalistak elkarri eskua emanda diren garaian, gure tradizio politikoan bilatzen ditu herri-gobernuaren oinarriak. Estatuaren aldeko ahalegina eta batzarraren bidea kontrajarriz, euskal herrietako batzarra” proposatzera dator: batzar subiranoen herria. Azkenean, nazio gisa biziko bagara, gobernu-modu batek bilduko gaitu. Gobernu-modu hori, estatu- egile izanen den, edo batzarretan oinarrituko den, guri da ebakitzea”.


Tim Schafer Fun & Serious Game Festival jaialdiaren sari-banaketaren galan izango da 2015eko Ohorezko Saria jasotzeko | Fun & Serious Game Festival 2016\nBideo-jokoen diseinatzaile estatubatuar ospetsua, besteak beste Monkey Island edo Grim Fandango bildumak sortu dituena, Bilbora etorriko da datorren abenduaren 30ean Fun & Serious sarien banaketaren galara, bere jarduera nabarmentzeko emango dioten Ohorezko Saria jasotzeko\nFun & Serious Game Festivalek, Europako bideo-jokoen jaialdirik handienak, jakinarazten du bideo-jokoen industriako istorio-kontalaririk handiena den Tim Schafereri Ohorezko Saria emango diotela. Saria, Fun & Serious Sarien banaketaren galan emango diote datorren 30ean, Bilbon. Sari hori, bideo-jokoen industrian izandako jarduera arrakastatsua nabarmentzeko emango diote, izan ere, berrikuntza handiak egin ditu istorioak kontatzeko moduan eta abentura grafikoetan pertsona handiak sortzean. Besteak beste, Guybrush Threepwood pirata ikastuna sortu du, The Monkey Island bildumakoa, edo Grim Fandango.\n“Schafer da bere eguneroko lanetan berrikuntzak azkarren erabili dituen pertsonetako bat, eta bikain joan da aplikatuz bere garapen-lanetan. Bere gidoiek argumentu konplexuak dituzte eta umorez beterik daude. Hori izan da bere lanetan etengabe nagusitu dena. Gure ustez, hori dela eta, abentura grafikoaren generoak arrakasta handia lortu du”, adierazi du Alfonso Gomezek, Fun & Serious Game Festival jaialdiko zuzendariak.\nOhorezko Sariak bideo-jokoen industriako pertsona garrantzitsuen lanen bikaintasuna saritzen du. Industria horrek 2014. urtean 75.000 milioi dolar baino gehiagoko diru-sarrerak lortu zituen, eta gero eta hurbilago dago zinemaren industriatik, izan ere, balioespenen arabera, 2014. urtean 90.000 milioi dolar irabazi zituen. Sari hori, Fun & Serious sarien banaketaren galan banatzen da, Fun & Serious Game Festival jaialdiaren ekitaldi nagusian hain zuzen, eta horrez gain, urteko bideo-jokorik onenen sariak ere banatzen dira.\nDiseinuaren esparruan egindako lanak eta izandako sormenaz gain, Fun & Serious Game Festivalek Tim Schaferek ekintzaile moduan egindako ekarpenak ere nabarmentzen ditu.\nLucas Arts estudio ospetsuetan jarduera arrakastatsua izanda, bideo-jokoak garatzen dituen bere estudioa sortzea erabaki zuen: Double Fine. Estudio horretan, industriako sortzailerik interesgarrienetako bat moduan lan egiten jarraitu du, istorio eta pertsonaia berriak sortzen. Tim Schaferek dagoeneko bideo-jokoen historiaren barruan dauden 25 lan baino gehiagoren garapenean parte hartu du.\n“Guretzat ohore handia da Tim Fun & Serious sarien galan egotea, eta ziur gaude hau hasiera baino ez dela. Aurten Fun & Serious Game Festival jaialdiaren 5. edizioa dugu, eta oso jaialdi berezia prestatzen ari gara, sorpresa askorekin”, amaitu du Alfonso Gómezek, Jaialdiko zuzendariak.\nFun & Serious Game Festival Europako bideo-jokoen jaialdirik handienak jakinarazi du Alexey Pajitnov, betiereko Tetris jokoaren sortzailea, Bilbon izango dela lehiaketak emango dion Ohorezko saria jasotzeko. Horrez gain, Pajitnovek txostengile gisa ere parte hartuko du aurten jaialdiaren barruan lehen aldiz izango diren VIT Talks hitzaldien zikloan. Hitzaldi horien helburua, publikoari industriako pertsona ospetsuak ekartzea da, beraien esperientziak azal ditzaten, eta iradokitzeko eta motibatzeko iturri gisa baliagarriak izan daitezen.\nEzer gutxi gaineratu daiteke Tetrisaren inguruan. Dagoeneko 30 urte bete ditu bideo-jokoak eta entretenimendu digitalaren munduaren hastapenetatik hainbat belaunaldik jokatu dute. Datu bitxi gisa, bere izena “tetra” greziar zenbakizko aurrizkitik dator, lau esan nahi duena, eta “tenis” hitzetik, Pajitnoven kirolik gustukoena dena.\nTetrisaren eragina handia izan da bideo-jokoaren industrian, izan ere, 185 herrialde baino gehiagotan eskura daiteke, 50 hizkuntza baino gehiagotan, eta hainbat bertsio sortu dira 50 plataforma baino gehiagorentzat. Bere garaian, GameBoy-rako jatorrizko bertsioa 35 milioi gailu baino gehiagotan saldu zen. Gaur egun, 425 milioi Tetris joko baino gehiago saldu dira tresna mugikorretan, eta gizarte-sareetara ere zabaldu da bere arrakasta, izan ere, Facebooken dagoen TetrisBattle bertsioa 20.000 milioi alditan baino gehiagotan jolastu da. Horrenbestez, plataformako jokorik arrakastatsuenetako bat bihurtu da.\nAlfonso Gómezek, Fun & Serious Festival jaialdiko zuzendariak hau adierazi du: “Guztiz harro gaude Alexey Pajitnov Fun & Serious Game Festival jaialdira bertaratzeko lehen aldiz Bilbon izango dela jakinaraztearekin. Pajitnovez gain industrian prestigio handia duten beste pertsona ospetsu asko ere izango dira, beraz, jaialdiak gaur egun bideo-jokoen munduan duen garrantzia handia berresten du horrek. Fun & Serious Game Festival erreferente nazionala izateaz gain, nazioartekoa ere badela erakusten du, eta industriako eragile nagusientzat ezinbesteko hitzordua bihurtu da.\nTetrisa erabateko erreferentea da, adin guztietarako jokoa, eta bideo-jokoen industrian abiapuntua izan zen. Joko eta marka gisa lortu zuen arrakastak atzetik zetozen beste joko askori egin zien bidea, eta gaur egun, edozein bideo-joko zale horretaz gogoratzen da. Industriak Tetrisaren garrantzia nabarmendu du hainbat sariren bidez. Esaterako, duela gutxi urteetan zehar arrakastan handia izan duten eta entretenimenduaren industrian, gizartean eta kulturan eragina izan duten plataforma guztietako bideo-jokoak saritzeko sortu den World Video Game Hall of Fame erakundeak, Tetris aukeratu du bere zerrendako lehen sei jokoen artean.\nHorrez gain, ikertzaileen artean sari garrantzitsuak ere lortu ditu, urteetan zehar 30 ikerlan zientifiko baino gehiagotan jaso dutelako bideo-jokoa. Esaterako, 1992. urtean, Tetrisera jolasteak burmuinari modu eraginkorragoan aritzen laguntzen ziola erakutsi zuen ikerlan batek. Oxfordeko Emily Holmes doktoreak jokoak estresarengatiko arazoak zituzten pazienteak osatzen lagun zezakeela iradoki zuen 2008. urtean.\nBilbon, azaroaren 26tik abenduaren 1era bitartean egingo den Fun & Serious Game Festival Europa osoko bideo-joko jaialdirik handiena da, eta dagoeneko erreferentzia-puntua bihurtu da industriaren barruan. Bere eginkizuna da bideo-jokoen ekoizle, zuzendari, artista eta garatzaileen lana aintzatestea eta bultzatzea, hitzaldiak, mahai-inguruak, networking eta enpresetarako nahiz publikoarentzako jarduerak barne hartzen dituen programa oso baten bidez. Jaialdiaren amaieran sari-banaketaren gala esklusiboa egiten da urtero, urteko bideo-jokorik onenen sariak banatzeko.


ELHUYAR Basque Research - Albistea: Lurederra zentroko nanoteknologiak era guztietako substratuetan erabiltzeko produktu hidrofuganteak eskaintzen ditu\nHasiera > Albisteak > Lurederra zentroko nanoteknologiak era guztietako substratuetan erabiltzeko produktu hidrofuganteak eskaintzen ditu\nLurederra zentroko nanoteknologiak era guztietako substratuetan erabiltzeko produktu hidrofuganteak eskaintzen ditu\nNoiz argitaratua: 13/03/21 | Kategoria: Ikerketa | Gaiak: #Teknologia\nLurederra teknologia-zentroak nanoteknologia-arloan garatutako ikerketa aplikatuari esker, uraren aurkako nanoteknologia-produktuen gama bat ekoitzi da. Produktu horiek iraultzaileak dira teknologikoki eraikuntza-materialen sektorerako, bai kontsumo-produktuei dagokienez (hormigoiak, adreiluak edo baldosak), bai oso balio handiko aplikazioetan ondare historiko eta arkeologikoa birgaitu eta mantentzearekin lotuta.\nNanopartikulak oinarri dituzten produktu iraultzaile horien artean, Tecnadis Aquapore izenekoa nabarmentzen da. Ur-oinarriko produktu hidrofugantea da, substratu porotsuetan eta porositate urrikoetan erabiltzekoa; esate baterako, hormigoian, adreiluan, harri naturalean, zurean edo zeramikan. Produktu honetan hidrofobia erabatekoaren efektua eta substratuaren erabateko arnasketa konbinatzen dira. Ezaugarri horrek bereizten du merkatuan dagoen beste edozein produktutatik. Gainera, itxura originala mantendu egiten du, erraz aplikatzekoa da eta oso prezio lehiakorrean lor daiteke. Halaber, ur-oinarriko produktua denez, ez du konposatu organiko lurrunkorrik eragiten eta ez da sukoia.\nTecnadis Aquapore Nafarroako teknologia-zentroan garatutako nanopartikula sofistikatuekin fabrikaturik dago, eta horregatik du propietateen konbinazio paregabe hori. Modu horretan, uraren aurkako ahalmen handia lortzen da; izan ere, ur-tanten eta substratuko azaleraren artean kontaktu-angelu oso handia eratzen da (150 gradutik gorakoa), eta superhidrofobizitate-efektu deiturikoa sortzen da hala. Azaleran geruza bat sortzen duen estaldura ez denez, dena delako materialak ongi hartzen du arnasa. Hori ezinbestekoa da transpirazioa ahalbidetzeko eta ondorioz narriatzeak saihesteko; esate baterako, izozte/desizozte zikloek eragindakoak. Era berean, Tecnadis Aquapore gardena da guztiz eta ez du substratuaren kolorea aldarazten, eta substratuarekin erreakzio kimikorik ere ez du sorrarazten. Modu horretan, substratuaren ezaugarriak aldagaitz mantentzen dira.\nTecnadis gamako beste produktu bat Tecnadis Effect izenekoa da, bereziki diseinatua fatxadetan eta porotsuak nahiz porositate urrikoak diren materialez egindako bestelako azalera bertikal eta inklinatuetan erabiltzeko. Soluzio hidrofugante hori ere gardena da eta materiala mantentzea ahalbidetzen du, oso epe luzeko babesa ematen baitu uraren aurka. Tecnadis Effect produktuak oinarri organikoa du eta superhidrofobizitate-efektua eta lehortze azkarra konbinatzen ditu uraren aurkako erabateko ahalmena eta lurrunarentzako iragazkortasun erabatekoa eskatzen duten aplikazioetan.\nTecnadis Performance izenekoak aurrez aipatutakoen ezaugarri berak ditu. Produktu hori, ordea, aplikazio horizontaletan erabiltzeko diseinatu da eta oso emaitza onak ematen ditu zoruan, baita era askotako zoladura eta baldosetan ere. Tecnadis Performance izenekoak uraren aurkako ahalmen itzela eta urraduren eta olioen aurkako erresistentzia handia ditu. Dagoeneko erabiltzen dute eraikuntza-materialen (marmolak, granitoak, terrazoak, hormigoia edo hareharriak) fabrikatzaileek, garbitasun-enpresek, industria-mantentzerako enpresek eta eraikuntza-enpresek.\nBestalde, Tecnadis GWR izenekoa oso egokia da ibilgailuen aurrealdeko beiratean eta beirazko beste azalera batzuetan erabiltzeko. Tratatutako azaleretan ura kentzea ahalbidetzen du eta, horrenbestez, ikuspena hobetzea dakar, egunez zein gauez. GWR produktuak, gainera, izotza beiretan itsatsita geratzea saihesten du, abrasioaren aurrean erresistentzia egokia du eta ez du azido klorhidrikorik. Tecnadis GWR produktuak pixkanaka alboratu egin ditu konponketa-lanetarako profesionalen sektorean lehian agertzen ziren produktuak. Gero eta gehiago erabiltzen da beirateetan ere, balio erantsia gehitzen baitie.\nMerkatuan oso harrera ona izaten ari dira produktu hauek, eta dagoeneko leku enblematiko batzuetan aplikatu dira, hala nola Santiagoko (Compostelakoa) katedralean, zehazki esatera, erlaitz eta leiho-isurkietan. Halaber, Baelo Claudia (Cadiz) arkeologia-multzoko zutabeen basaletan aplikatu dira eta baita Lisboako Loretoko Ama Birjinaren elizaren kanpoaldean dauden estatuetan ere. Ondare historikoa mantentzeko sektoretik haratago, eraikuntza-materialen fabrikatzaileek, garbitasun-enpresek, industria-mantentzerako enpresek eta eraikuntza-enpresek ere erabili dituzte produktuok.\nPrentsa-oharra, gaztelania, Lurederra\nEgilea: Basque Research (Elhuyar Fundazioa)


Etxeko kontsumo energetikoa erabiltzaileen esku jarriko dute Ikerlan, Acede eta Ekitermikek — TUlankide MONDRAGON\nIkerlan, Acede eta Ekitermik-ek, Arrasateko Udalarekin batera, aurrera eraman ahal izango dute EnerBIZI proiektua. Izan ere, Gipuzkoako Foru Aldundiak berriki onartu du Smart Lab Gipuzkoa 2014 programaren barruan, proiektua aurrera ateratzeko beharrezkoa den diru-laguntza. Smart teknologiak erabilita, etxebizitza arruntetan pertsonak energia kontsumoaren kontzientzia maila handituko duen gailua eraikitzea da proiektu honen helburua. Hala, hiru eragileetako bakoitzak bere jakintzarekin egingo du ekarpena EnerBIZI proiektuan: Ikerlanek Smart teknologia eta seinaleen tratamendua, Acedek pertsonak etxebizitzarekin duen hartu-emanaren jakintza eta Ekitermikek energia kontsumoen neurketaren jakintza.\nEkitermikeko Jagoba Bergarak azaldu digun moduan, “etxean kontsumo energetikoa neurtzen duten aparailuak” jartzea da gakoa eta hauen bitartez, erabiltzailearen telefono edota tabletera bidaltzen da informazio guztia, “etxeak zelako kontsumo energetikoa duen ikusteko”, momentuko datuak zein historikoekin. Modu honetan, erabiltzailea kontzienteago izango da berak sortzen duen kontsumo energetikoaz.\nACEDE-ren Living Lab H-Enea eraikineko laborategian pilotua izango den lehen sistema eraikiko da\nBergarak gaineratu duenez, horrelako neurgailuak badira adibidez polikiroldegietan eta, “honen kontsumo energetiko guztia monitorizatuta dago”. Hala ere, EnerBIZI proiektuaren helburua, instalazio handietan dagoen teknologia hori etxeetara eraman eta erabiltzaile arrunten eskura jartzea da, “prezio baxu batean”, dio arrasatearrak.\nACEDE-ren Living Lab H-Enea eraikineko laborategian pilotua izango den lehen sistema eraikiko da. Behin funtzionamendu zuzena egiaztatuta, sistema hau etxebizitza errealetara eramango da eta neurketak egin ahala, aurrezpen energetikoak duen eragina aztertuko da.


Adinekoentzako eskaintza bikoitza, euskara klaseak eta "Goazen Kalera" egitasmoa - Usurbil - Noaua.eus\nAdinekoentzako eskaintza bikoitza, euskara klaseak eta "Goazen Kalera" egitasmoa\nNoaua Aldizkaria 2021-10-13 11:16\nArgazkia: Usurbilgo Udala.\nSasoian mantendu nahiz euskara maila hobetzeko egitasmo bana abian izango du Usurbilgo Udalak ikasturte honetan zehar.\nAisialdirako eskaintza interesgarri eta osasuntsua datozen hilabeteotarako adinekoentzako Usurbilen. Batetik, asteazken honetan bertan, urriaren 13an abian jarri dute berriz Usurbilgo Udalak, anbulatorioak eta jubilatu elkarteek covid19ak eragindako osasun krisialdiak bertan behera uztera behartu zuten "Goazen Kalera" egitasmoa.\nAsteazken honetatik aurrera, astero goizeko 11:00etan Artzabaletik abiatuta herrian barrena ibilaldiak egiteko aukera izango da. Antolakuntzak zenbait egokitzapen txertatu ditu adineko herritarrei nahiz dibersitate funtzionalak dituztenei zuzenduriko ekimenean, "segurtasun eta osasun neurriak bermatzeko".\nEuskararen ezagutzan sakontzeko aukera ere izango dute ikasturtean zehar herriko adinekoek. Bigarren urtez segidan antolatu dute ikastaroa Udalak, Gure Pakea elkarteak eta Etumeta AEK euskaltegiak. Urriaren 21ean abiaraziko dituzte klaseak; ostegunero 18:15ean, Artzabalen, ekainera arte. Doakoa izango diren ordu eta erdiko saioetarako izena urriaren 20a baino lehen eman beharko dute interesdunek goizez, 10:00-12:00 artean Artzabalen bertan edo 943 371 999 telefono zenbakira deituta.\nAipatu moduan, bigarren aldiz antolatu dute ikastaroa; udaberri partean, apiriletik ekainera antolatu zuten estreinako aldiz. Harrera ezinhobea izan zuela ikusita esperientzia errepikatzea erabaki dute. Bigarren edizio honetan, aurrekoan landutakoari segida emango diote; "oinarrizko hiztegia eta esamoldeak" jorratuko dituzte. Eta urrats berriak eman ere bai euskalduntze prozesu horretan; "azalpen txikiak emateko gaitasuna lantzea, eguneroko erosketetarako gakoak, zenbakiak...".


Nora Imaz mediku berria egongo da datorren astetik herriko osasun etxean - Eskoriatza - Goiena.eus\nNora Imaz mediku berria egongo da datorren astetik herriko osasun etxean\nMirian Biteri 2010-03-11 13:43\nOsakidetzako Gipuzkoa Mendebalde Eskualdeko gerenteak asteon jakinarazi dio Udalari datorren astetik aurrera mediku berria egongo dela Eskoriatzako osasun etxean. Nora Imaz Aristimuño da izendatu duten mediku berria.\nOsakidetzatik azaldu dutenez, izendapen berria Eskoriatzako herritarren asistentzia sanitarioa hobetzeko helburuarekin egin dute. Horrekin batera, gaineratu dute hilaren 16an, martitzena, hasiko dela Imaz lan berrian honako ordutegian: 08:00etatik 15:00etara. Aldaketa hori dela-eta, Osakidetzak mediku bakoitzak duen herritarren kopurua berregituratuko du.\nTxanda, Internet bidez\nBestalde, Udalak gogorarazi du eskoriatzarrek aukera daukatela Internet bidez familiako medikuarekin zein pediatrarekin txanda eskatzeko. Horretarako, www.eskoriatza.net webgunera sartu eta Bizi izeneko atalean klikatuta, herriko osasun etxearen gaineko informazioa dute eskura.


ADARRAREN PUNTAN: URTE BERRIAREN BERRI\n2017(e)ko urtarrilakren 11(a), asteazkena\nURTE BERRIAREN BERRI\n“Asteazkenak dira ostegun berriak” esaten zuen Pagafantas pelikularen protagonistak, gero asteko egunen inguruan lagunarteko eztabaida bitxia sortuz. “Berrogei urte, hogei urte berriak dira” baieztatzen zen Virgen a los cuarenta komedian. Gero hor dago telesail arrakastatsua: “Laranja, zuri berria da”. Badirudi iragana berritzeko joera nahiko zabalduta dagoela. Azken bolada honetan ahoz aho dabilen ohitura bihurtu da, gai ugariez mintzatzeko ere. Nire lankide bati entzun nion azkena: “eraman errefuxiatuak zure etxera!”, “zoaz Kubara!” berria da.\nHorren ildotik nire buruarekin bueltaka ibili ondoren, horietako zenbait proposamen sortu zaizkit baita ere. “Jantzi polarra kaiku berria da”. “Katalunia Euskal Herria berria da” pasa zait burutik zenbait irrati tertulia entzun ondoren, katalanak baitira “bizikidetza eta aberriaren batasuna” orain arrisku bizian jartzen omen dutenak (oraingo honetan ez da jada entzuten bortxakeriarik gabe dena posible litzatekeela). “Torrente, Alfredo Landa berria da” esan liteke baita ere, nahiz Alfredo Landak, espainiar zinemaren orrialderik kutreenak sinatzeaz aparte, zenbait filma itzel ere utzi zigun, Los Santos Inocentes esate baterako.\n“Koldo -Ocho Apellidos Vascos pelikulan Karra Elejaldek antzezturik- Txomin del Regato berria izango litzateke, biak gaztelaniaz gaizki egiten dute euren hizkerak “euskal” kutsua omen duelako, nahiz inork ez dien euskaraz egiten entzun.\nMusika munduan ere gustu guztietarako konparaketak egin daitezke, izan ere aspalditik ezagutu ditugu: “Oasis, Beatles berriak dira”, “Bunbury, Raphael berria da”, “Mikel Urdangarin, Benito Lertxundi berria da”...\nPolitika munduan ere ezinbestekoak izaten dira honako “berrikuntza” hauek: “Thrump, Reagan berria da”, “Errusia, Sobietar Batasun berria da” (baina orain komunismorik gabe), “Siria, Vietnam berria da”, “Podemos, PCE berria da”... (eta honela segitzekotan eszisioetan ere izango dute antza).\nEdonola ere, orain berria datorkiguna datorren urtea da. Uzten gaituena gogoratua izango da, besteak beste, Thrumpen garaipenagatik, errefuxiatuei emandako tratu txarragatik, horrenbeste musikariren heriotzagatik edota Britainia Handiak Europari erakutsitako hatzagatik.\nEz dira gutxi, ez, etorkizunean suma daitezkeen itzalak, eta beti dago hor mehatxua: 2017, 1936 berria izango al da?” edo 1914 berria? edo 1939 berria? Urte guztiak ez dira berdin eta banaka batzuk historian markatuak geratzen dira mugarri direlako. Honelakoetan beti Jugoslaviako gerraren inguruan egindako erreportaje batez gogoratzen naiz. Elkarrizketatu guztiek berdin esaten zuten: “Aurreko urtean inork ez zuen esango guda bat lehertzear zegoenik”.\nBaina ez dut nahi horren ezkor amaitzea. Urte berrirako desirak egiterakoan bizitzaren alde ederrean kokatzen gara eta ez dut nahi salbuespen izan:\n2017. urtean “Belle Epoque” berri bat hasiko da. Elkartasuna eta bizikidetza nagusitzen joango dira eta munduko estaturik aberatsenek ezberdintasuna eta pobrezia borrokatzeko indarrak batuko dituzte. Errenazimentu berria datorkigu, non giza eskubideak nazioarteko konstituzioa bihurtuko diren, eta gizakien esplotazioa esklabismoak betetzen dituen orrialde beltzetara pasatuko den. Egia bada, sakelan sar eta gezurra bada kontuan ez har.\nEgilea: nineuk ordua: 03:46\nEtiketak: adarraren puntan, El Correo 30/12/2016, Roberto Moso, Txomin del Regato\nAntxon Rabella 2017(e)ko urtarrilakren 11(a) 16:52\nZaila ikusten dut 2017-a 1914 edo 1939 berria izatea. Arlo ekonomikotik beharbada bai, baina beti esan ohi da, hirugarren gerrate mundial militarra ezin dela gertatu, dauden arma indartsuengatik, denok hil gintezkeelako.\nNik jadanik ez dut beldurrez bizi nahi. Hau da, gerrate edo izugarrikeriak etor daitezke edo negu apokaliptiko bat. Ba etor dadila. Azken batean geure bukaera gertuago egongo litzateke bakarrik. Eta ez litzateke hainbesterako izango. Data ezberdinen kontua da. Eta zer?\nHori berandu edo goiz gertatuko da. Denok gaixotuko gera eta hilgo gera azkenean, lehenago edo beranduago, beraz nik naihago egunean bizitzea. Que venga la ola. Ez diot beldurrik.\nBesarkada bat Roberto.\nnineuk 2017(e)ko urtarrilakren 12(a) 00:58\nHeriotza bakarrik izango balitz... Okerrena da gorriak eta bi pasatzea eta batez ere, zure ingurukideak egoera larrian ikustea. Bsarkada!\nAntxon Rabella 2017(e)ko urtarrilakren 14(a) 14:39\nBa bai, mundu hau ez da leku batere segurua, eta infernua hementxe bertan gertatu izan ohi da eta gerta daiteke. a sufrir...Destinu petrala, hauxe duk hauxe...


Mugarrien lana — Eibarko Kultura Ondarea - Egoibarra.eus\nJulian Etxeberria, Periko Iriondo eta Angel Treviño izan dira "Eibarko mugarriak: ikerketa-lana eta landa lana" egin dutenak eta gure udalerriko mugarri guztien egoera aztertu dutenak Lan hori maiatzaren 31n aurkeztu zen Ego Ibarra batzordean; han eman zuten Eibarko udalerriak Ermua, Mallabia, Markina-Xemein, Elgoibar, Soraluze, Bergara, Elgeta eta Zaldibar udalerriekin dituen 70 mugarri horien berri zehatza.\nIkerketa eta landa-lan hori egiteko, 1927an, herriko mugarriak seinalatzeko gainerako udal guztiekin batera egindako aktak hartu dituzte oinarritzat; akta horiek, orduan Eibarko alkate zen Ignacio Anitua jaunak, bertako zinegotziek, perituek eta idazkariak, mugakide ziren gainerako herri guztietako alkate bakoitzarekin eta beste herri horietako idazkari, peritu eta zinegotziekin batera jasotakoak dira. Eibarren ez da berriro horrelako akta-jasotze ekitaldirik egin.\nLan ikusgarria, 2013ko urtarriletik maiatzera bitartean egindakoa. Udalak bere aldetik, Euskaltzaindiari bidali dizkio batutako leku-izen guztiak, normalizatzeko eta mugarri bakoitzari izen ofizial bat eman ahal izateko. Bestalde, gainerako herri guztiei eta jakinaraziko zaie, baita Gipuzkoako Foru Aldundiari eta Bizkaikoari ere, egin behar diren zuzenketak eta ekarpenak egin ditzaten. Ego Ibarra batzordearen iritziz lan hori herrian hedatu behar da, interes historiko handikoa delako; herri-oroimenaren elementurik esanguratsuenak zaindu, gorde eta, hala egin beharra badago, konpontzeko: herriaren mugarriak, udalerriarenak berarenak.\nMugarrien fitxak (PDF, 10 MB)\nMugarrien itzuliaren azalpen dokumentua\nMugarrien ibilbidearen "track"-a, GPX formatuko fitxategia, eskuko GPS gailura edo telefonora jeisteko.\nKoordenatuen inguruko informazioa\nLindariko gaña 1\nLindariko gaña 2\nLindariko gaña 3 zaharra


Etxeak ere adimendun\n2015/02/01 Leturia Azkarate, Igor - Informatikaria eta ikertzailea\nGailu digital bati mota askotako sentsoreak, sarerako konexioa eta software aurreratua jarriz gero, smart edo “adimendun” izena emateko joera hartu dugu (horrela hartu behar da, koma artean, adimendun izendapena). Gure eguneroko bizimoduko gauza asko “adimendun” bihurtuz joan dira, edo bihurtzen ari dira: smartphoneak (telefonoak), smartwatchak (erlojuak), smartTVak (telebistak), automobil benetan automobilak… Zein izango den joera horren hurrengo elementua? Sar gaitezen etxe adimendunen munduan.\n2015/01/01 Leturia Azkarate, Igor - Informatikaria eta ikertzailea\n2014/11/01 Leturia Azkarate, Igor - Informatikaria eta ikertzailea\n2014/10/01 Leturia Azkarate, Igor - Informatikaria eta ikertzailea\nSmartphoneen eta tableten ondoren, beste gailu-mota bat ari da agertzen duela urtebetetik edo: smartwatch edo eskumuturreko erloju adimenduna. Smartphoneak telefono bat baino askoz gehiago diren bezala, smartwatchak ere ohiko erlojuez harago doaz. Eskumuturrean eramateko ordenagailu txikiak dira, eta hainbat sentsore eta haririk gabeko konexio dituzte. Baina kontzeptua smartphonearena ez bezalakoa da, nahitaez, tamainaren muga dela eta.\nGizakia ala makina?\n2014/09/01 Leturia Azkarate, Igor - Informatikaria eta ikertzailea\n"Reading-eko Unibertsitatetik / dator notizia / makina bat izan dela / gizakitzat hartua". Ekainean, komunikabide ugaritan agertu zen berria: ordenagailu-programa batek, lehenbizikoz, Turing-en testa gainditu zuen. Beraz, horrek zer esan nahi du, makina adimendunak gure artean ditugula jada? Badirudi ez dela hainbesteraino, baina, gutxienez, parada eman du adimen artifizialaz, gizakiak eta makinak bereizteko testez eta abarrez filosofatzeko.\n2014/06/01 Leturia Azkarate, Igor - Informatikaria eta ikertzailea\nDuela urte batzuk P2P teknologiek Internet bidez fitxategiak partekatzea ahalbidetu zutenean, ikus-entzunezko edukien industria horren aurka altxatu zen, beren eredu ekonomikoari kalte egiten ziolako. Azken urteetan, sarean bestelako gaiak partekatzeko zerbitzuak sortu eta hedatu dira: automobil-bidaiak, ostatua, finantziazio-gastuak... Horiek erasandako sektoreak edukien industriaren aurkako jarrera bera erakusten ari diren arren, joerak geldiezina dirudi.\n2014/04/02 Leturia Azkarate, Igor - Informatikaria eta ikertzailea\nErrealitate birtualaren bigarren aukera\n2014/03/01 Leturia Azkarate, Igor - Informatikaria eta ikertzailea\nErrealitate birtualaren kontzeptua aspaldikoa da, eta hamarkadak dira errealitate birtualeko sistemak eta gailuak garatzen hasi zirela. Baina haietako batek ere ez zuen lortu emaitza benetan onik, eta are gutxiago arrakastarik merkatuan; hala, bada, azken urteotan, gutxi hitz egin da teknologia honetaz. Edonola, teknologiak asko egin du aurrera, eta benetan ongi dabiltzan gailu eta sistemak agertu dira azkenaldi honetan. Errealitate birtualaren behin betiko lehertzearen atarian ote gaude?\n2014/02/01 Leturia Azkarate, Igor - Informatikaria eta ikertzailea\nGure etxe eta lantokietan ezagutu genituen lehen gailu informatikoak mahai gaineko ordenagailuak izan ziren, eta jaun eta jabe izan ziren urte askoan. Haietako gehienak modularrak ziren, hau da, banatu zitezkeen partez osatuta zeuden: mikroprozesadorea, plaka, memoria, disko gogorra, soinu-txartela, txartel grafikoa, pantaila... Baina, gaur egun, bestelako gailu digital ugari erabiltzen ditugu, adibidez, eramangarriak, tabletak edo smartphoneak, eta haietan guztietan osagai horiek denak (edo gehienak) banaezinak dira. Horrek desabantaila ugari ditu; nabariena, zerbait haustean dena bota behar izatea. Hala ere, baliteke laster joera horri berriz buelta ematea.\n2014/01/01 Leturia Azkarate, Igor - Informatikaria eta ikertzailea\n‹‹ Aurrekoak 1 2 3 4 ... 8 9 Hurrengoak ››


Gipuzkoako Foru Aldundiko Garapen Iraunkorrerako diputatuaren 2005eko irailaren 20ko Foru Aginduaren bidez, jendaurrean jarri ziren "Aizarnazabal urez hornitzeko trazatu proiektua" burutzeko beharrezkoak diren ondasun eta eskubideak, nahitaezko desjabetzea egiteko. Ondoren, 2006ko urtarrilaren 10eko bilkuran Diputatuen Kontseiluak erabaki zuen, Eusko Jaurlaritzari eskatzea, nahitaezko desjabetzearen eraginpean dauden ondasun eta eskubideak lehenbailehen hartu beharrekoak direla deklaratzeko, Nahitaezko Desjabetzeari buruzko Legearen 52. artikuluan ezarritakoaren arabera.\nGipuzkoako Foru Aldundiak, kontsortzio eta mankomunitateen laguntzarekin, lurraldeko udalerriak urez hornitzeko egin duen inbertsio-ahaleginari ekin dio; izan ere, Diputatuen Kontseiluak behin betiko onartu du "Aizarnazabal urez hornitzeko trazatu proiektua". Proiektu horren obrak dira, Ibai-Ederko desbiderapeneko txabolarekin konektatzeko, hornitzeko ura txabola horretatik eraikitzekotan diren biltegiraino (1.500 m3-ko edukieraduna) eramateko, baita Aizarnazabalgo hornidura-sarera konektatzeko ere.\nBurutu beharreko obra Gipuzkoako Lurralde Historikoko Ur Hornidurako eta Saneamenduko Plan Orokorraren barruan dago. Plan hori, berriz, Urola Erdialdea urez hornitzeko diseinatu zen, Ibai-Ederko urtegiko hornidura sistematik. Gipuzkoako Ur Kontsortzioarekin batera zehaztutako inbertsio-lehentasunen politikarekin bat, Aizarnazabal urez hornitzeko lanei ekin behar zaie, udalerri horrek Europako Ekonomia Erkidegoko herrialdeek arauz ezarrita duten pareko azpiegiturak izan ditzan. Halaber, jarduera hori Gipuzkoako Ur Kontsortzioarekin batera sinatutako lankidetza-hitzarmenean jasota dago, 2004-2007 aldian Gipuzkoako Lurralde Historikoan hornidurako eta saneamenduko zenbait azpiegitura hidraulikoen inbertsioak egiteko.\nEuskal Herriko Lurralde Antolamenduari buruzko maiatzaren 31ko 4/1990 Legearen 26.1.f) artikuluan xedatzen denaren arabera, Eusko Jaurlaritzari dagokio nahitaez desjabetu beharreko ondasun eta eskubideak lehenbailehen hartu beharrekoak direla deklaratzea, nahitaezko desjabetzeak honako hauek hartzen dituenean: egikaritze-unitate osoak, lurraldearen hirigintza-antolamenduari dagozkion sistema orokorrak edo antolaketa horren elementuren bat eta hiri-lurzoruan egin beharreko jarduera isolatuak. Goian aipatutako lege horrek 26.2 artikuluan ezarritakoaren arabera, orduko Hirigintza, Etxebizitza eta Ingurugiro sailburuari zegokion horretarako proposamena Jaurlaritzaren Kontseiluan aurkeztea.\nArtikulu bakarra.– Nahitaezko Desjabetzeari buruzko Legearen 52. artikuluan eta Euskal Herriko Lurralde Antolamenduari buruzko Legearen 26. artikuluan xedatutakoari jarraituz, Aizarnazabal urez hornitzeko trazatu proiektua burutzeko beharrezkoak diren ondasun eta eskubideak Gipuzkoako Foru Aldundiak lehenbailehen hartu beharrekoak direla deklaratzea, nahitaezko desjabetzea egiteko. Berariaz hasarazitako espedientean jasotako zerrendan daude zehaztu eta banakatuta ondasun eta eskubide horiek.


Errenazimenduko artea- by joserra msm 4812 views\n2. M Errenazimendua Eta Erreforma... by IES F.J.Z. BHI 13352 views\n10.gaia errenazimendua eta erreforma by aingura 6874 views\nEspainiako Errenazimendua, Power Po... by 72803386Z 3273 views\nBerpizkundea by xabieransola 714 views\nC:\_Fakepath\_2 M 9 Gaia Alda... by IES F.J.Z. BHI 6023 views\n1. ERRENAZIMENTUA ARTEAN EGILEAK: Ander, Iker, Ramon, Asier eta Unai\n2. ESKEMA

Sentiberatasun artistiko berria

Errenazimentuko artistak

\n3. Sentiberatasun artistiko berria

XV. mendean, humanistak artera eramanak izan ziren Italiako iparraldeko hiri aberats batzuetan. Arte- estilo berri bat sortu zen orduan: Errenazimentua.

\n4.

Greziako eta Erromako mundu klasikoaren arte-formen erabilera. Arkitektura- ordena klasikoak berreskuratu ziren.

\n5.

Gaien ugaritasuna. Gai mitologikoak, erlijiosoak eta profanoak lantzen ziren.

\n6.

Edertasunaren gorezpena

Edertasuna gizon-emakumengan, baina baita naturan eta eraikinetan ere. Giza irudia edertasun idealizatuaren agerpen gorena zen, eta artelanen ardatza izan zen hala eskulturan nola pinturan.

\n7.

Perfekzio teknikoa

Margolanetan perspektiba erabiltzen hasi zen.

Eskulturetan, giza anatomia eta irudien oreka nahiz mugimenduak erabiltzen ziren perfekzioa lortzeko.

\n8.

Errenazimentuan bi aldi:

Quattrocento: XV. Mendean. Arte-estilo berria sortu eta garatu zen.

Cinquecento: XVI. Mendean. Aldi gorena hasi zen Erroma zuela erdigune.

\n9.

Errenazimentuko artistek lanbidea ikasi eta maisu baten lantegian jarduten zuten. Intelektualak ziren akademietan biltzen zirenak. Erdi Aroan ez bezala, ospetsuak ziren eta jeniotzat hartzen zituzten.

Errenazimentuko artistak\n10.

Mezenasen laguntzari esker, artistek soil-soilik jarduteko aukera izaten zuten, Mezenasek ordainsaria eman eta haien lana babesten baitzuten. Printze, noble eta burges aberatsak ziren Mezenasak.

Errenazimenduko artista batzuk polifazetikoak ziren eta hainbat arte lantzen zituzten. Ezagunenetakoak Leonardo Da Vinci eta Michelangelo Buonarroti.

\n11. Michelangelo Buonarroti

Michelangelo Buonarroti , batez ere Michelangelo izen soilaz ezaguna, (Caprese, Toskana , 1475eko martxoaren 6a - Erroma , 1564ko otsailaren 18a ) pizkundeko eskultore, margolari, arkitekto eta olerkari italiarra zen. Nahiz eta arteez haraindi gutxitan igaro, landu zituen arloetan hain malgutasun handikoa izan zen, ezen Pizkundeko gizontzat hartzen den, garaikide eta etsai zen Leonardo da Vincirekin batera.

Michelangeloren ekoizpena bizitza luzean zehar sekulakoa izan zen eta dirauten eskutitz, marrazki eta zirriborroak kontuan hartuz, ondoen dokumentatutako XVI. mendeko artista da. Bere bi artelan ezagunenak, Pietà eta David ,

\n14. Donato di Niccolò di Betto Bardi

Donato di Niccolò di Betto Bardi ( 1386 inguru – 1466ko abenduaren 13a ), Donatello ezizenaz ezagunagoa, italiar artista eta eskultore pizkundetarra izan zen. Bere erliebetan XV. mendeko ikuspuntuen ilusionismoa erabili zuen.

\n16. Leonardo da Vinci

Leonardo da Vinci ( 1452ko apirilaren 15a - 1519ko maiatzaren 2a ) Toskanako Pizkundeko arkitekto , musikari , asmatzaile , ingeniari , eskultore eta margolari izan zen.

Berpizkundeko gizon aren arketipo bezala deskribatua izan da, eta jeinu unibertsaltzat hartzen da. Leonardo bere maisu-margoengatik, hala nola Azken Afaria eta Mona Lisa , da famatua. Teknologia modernora aurreratzen ziren hainbat asmakizun diseinatzeagatik ere da ezaguna. Gainera anatomia , astronomia eta ingeniaritza zibilaren aurrerapenean lagundu zuen.

\n18. Raffaello

Raffaello, gizarte mailan ematekoak ziren aldaketa handi batzuen espektatiban jaio zen, hainbat fenomeno astrologiko eta filosofikoren erdian. Garai hartako gizarte sektore nabarmen bat urrezko aro berri baten esperoan zegoen. Hainbatek uste izan zezaketen urrezko aro honen ezaugarriak Raffaellorengan bete zirela, izan ere bere jaiotzatik, heriotzaraino, garaian miraritzat hartutako zenbait gertakarik osatu zuten bere bizia.

Raffaelloren jaiotegunari buruz asko eztabaidatu da, izan ere Vasarik , Raffaello, jaio zen egun berean hil zela esaten du, ostiral santu egunez 1520 . urtean, datu hau kontuan hartuz gero, eta taula astronomikoak kontsultatuta 1483ko apirilaren 28an jaio zela pentsa daiteke. Alabaina Raffaello beraren hilarrian Benbo poetak, artegilearen laguna izandakoak, 1520ko apirilaren 6an hil zela esaten du, bere jaiotegunaren urteurrenean. Azken datu hau fidagarrientzat hartuta, Benbo eta Raffaelloren arteko harreman estua arrazoi, Raffaello 1483ko apirilaren 6an jaio zela ondoriozta daiteke, Urbinoko hirian.

\n20. Arkitektura XVI. Mendean Italian

Errenazimentuko artistek eraikinetan humanismoaren arrazionaltasuna agertzen zen.Erikinen ezaugarri nagusiak harmonia, soiltasuna eta proportzionaltasuna ziren.Tradizio klasikotik hartutako elementuak erabiltzen zituzten: erdi-puntuko arkua,kupula,ordena klasikoa …

Eraikin asko erlijiosoak ziren, baina zibilak ere egin zituzten,hala nola jauregiak , arkitekto batzuk obren inguruko hirigintzaz ere arduratzen ziren.

Arkitektura historian haustura unea izan zen, batez ere aurretik emandako gaiarekiko: gotikoa.

\n21.

Berrikuntzak sortu zituen hainbat esparrutan, bai ekoizpen medioetan bai lenguaia arkitektonikoan. Beste ezaugarri bat, arkitektoen jarrera, artisau izatetik benetazko profesional izatera pasa zirela. Katedral gotiko handienak ere, orokorrean egile ezezagunekoak dira, pizkundean ordea, lan esanguratzu guztietan egilearen izena ezagutzen da. Lanaren inspirazioa, antzinako garai klasikoaz egiten zuten, irakurketan oinarritzen zen.

\n23. ESKULTURA

Gizakia munduaren erdigunean kokatzen zuen espiritu errenazentista berria ageri da Errenazimentuko eskulturetan. Eskultoreek giza anatomia balioesten zuten, eta haien obra guztien ardatza zen. Eskulturetan oso nabaria da edertasun ideala e rakusteko eta proportzioak zaintzeko ardura.Sarritan, biluzia erabiltzen zen.

\n25. PINTURA

Ordura arteko estilo gotikoarekin alderaturik, errenazimentuko pintura bestelakoa zen. Komposizioak oso landuak , margolariek gizakiaz erakusten zuten interes handiaren eraginez, giza irudia zen margolanen ardatza. Konposizio triangeluarrak eta egoera askokoak nagusitu ziren, perspektiba erabiltzen hasi zen eta garrantzi handia eman zitzaien kolore ei eta argia ri.

\n26.

Errenazimientuko pinturan Leonardo Da Vinci, Miguel Ángel, Rafael eta Tiziano dira printzipalki ardatza. Baina beste artista garrantzitzu batzuk daude, Giotto, Piero Della Francesca , Sandro botticelli eta Perugino. Errenazimentuko margolanak, gaur egun ikono batzuk dira, haien margolanen formak eta kolorismoa greziako artean oinarritzen da. Momentu hartan sortu zuten maisulanak, gizonak sortu dituen ederrenetarikoak dira.

\n27.

Errenazimentua italian sortu zen eta Italia gainera mugimenduen erdi puntua zen.

\n28. ESKERRIK ASKO ENTZUTEAGATIK


Ezkaba zirkularra 2019-09-16 | Ruta La Rochapea, Navarra (España)- GPS track\nsenderismo (senderismo Ibilbide onenakEspainia tik → Nafarroa → Errotxapea )\nEzkaba zirkularra 2019-09-16\nNoiz igoa 3 de diciembre de 2019\nNondik gertu La Rochapea, Navarra (España)\nSarrera berri honetan Ezkaba mendirako itzuli berri bat aurkeztuko dut. Iruñetik gertu dugun mendia izanda, ohikoa izaten da bere magaletik ibiltzea eta azken urteetan mendiko parkea atontzen ari direnetik ibilbide berri anitz markatuak izan dira. Edonondik igotzeko aukera izaten da, baina horrek ere eragozpenak sortu ditzazke, hamaika pista eta bide izatean galtzeko aukerak areagotu egiten bai dira.\nGaurko honetan Errotxapeako frontoietatik abiatu eta Artikako hilerritik gora, eskultura erraldoia dagoen tokira eta handik mendi-ertzeko oroigarrirainoko bidea segituko dut. Goiko aldean gotorlekuari itzulia eman eta Berriozar herri zaharrerako bideetariko batetik jaitsiz.\nErrotxapeara autobusez jaitsi eta frontoiak dauden tokian ibilbidea markatzen hasiko naiz.\nTrenbideetara hurbildu eta segituan ezkerretik Plazaola tren zaharraren bidera iritsiko gara.\nBidea hartu eta metro gutxi batzuk aurrerago eskuineko bidetxo batetik parkera igoko naiz.\nErrepidera hurbildu eta Artikara, saiezbidearen gaineko zubira gerturatuko naiz.\nEuria hasi da eta tartetxo batez zubiaren azpian itxoingo dut.\nBertze aldera igaro eta Artika herri zaharreko goiko aldera iritsi eta pista hartuko dut.\nHamar bat metro aurrerago, eskuineko bidea, eskaileretatik abiatuz, hilerri aldera gerturatuko naiz.\nHilerrian Ezkabako preso hildakoen omenezko xafla eta oroigarria dago. Gerra ostean eta Ezkabako presondegia sanatorioa zelarik, hildakoen kopuru handia zela eta, mendiko magaleko herri ezberdinetako hilerrietan ehortzen zituzten. Baita gerra garaian fusilatutakoak ere. Momentu batean udalek kexu ageri ziren, hilerri txikiak betetzen zizkietelako eta horren ondorioz Ezkaba mendiaren gailurretik gertu hilerri berri bat eraiki zuten\nHilerritik errepidera atera eta zuzenean zeharkatu beharko da, bidetxo batetik gorat egiteko.\nGurutzebidearen aztarnak ikusgai dira.\nEskultura erraldoiera iritsiko naiz eta handik, ezkerretik pista zeharkatu eta gora.\nPistara iritsi eta zuzen gorantz, pinaditik abiatzen den bide zabalera pasako naiz.\nEskailera zahar batzuk izango dira apur bat aurrerago.\nGorago bertze pista batetara aterako naiz. Hau ere zuzen zeharkatu eta gorantz doan bidetik segi.\nGorago errepidera irtengo naiz, bihurgune batetara. Goiko aldean oroigarria dago.\nOroigarri hau ere berritua izan da, betikoek hautsi eta hondatu bai zuten.\nOroigarria mendi-ertzean dagoenez, ikuspegi ederrak eskaintzen ditu.\nLainoa Iruñerritik goiti sartzen da.\nMendi-ertzatik ezkerretik igotzen jarraituko dut.\nBertan izango dut hasiera.\nPlazaolako bidearen hasiera\nEskuinetik trenbide zaharreko bidea utzi parkera igotzeko.\nIgotzeko pista utzita, apur bat aurrerago eskuineko beheranzko bidea hartu.\nEskuinetik errepidearen azpitik igarotzeko.\nPistara irten eta metro batzuk eskuinetik pistatik segi.\nEskuinetik jarraitu, Plazaolaren bidetik.\nBiurdanako oinezkoentzako zubia.\nEzkaba mendiko antenak.\nBerriozar herri zaharrera iritsi.\nBerriozar zaharreko eliza\nHilerritik errepidera atera eta zuzen gurutzatu bidetik jarraitzeko.\nErrepidera atera eta bihurgunean mendi-ertzera igo.\nBidean dauden eskulturak\nEzkaba mendia. Gotorleku goiko aparkalekua.\nEskuineko goranzko eskailerak hartu eta pista nagusia utzi.\nBidegurutze 03 Zuzen\nPista zeharkatu eta zuzen gorantz doan bidetik segi.\nBidegurutze 07 Eskuin\nPista utzi eta eskuinetik doan bidera pasa jaitsiera jarraitzeko.\nBidegurutzean pista nagusiagora irten eta ezkerretiksegi.\nBidegurutze 09 zuzen\nPista berri batekin topo egitean, zuzenean jaisten jarraitu.\nPista nagusira atera eta eskuinetik Berriozar herri zaharrera bideratu.\nBidegurutze 11 Eskuin\nElizatik irten eta bidera iristean eskuinetik jaisten jarraitu.\nArtika herriko hilerria.\nOroigarria. Ezkabako presoena\nEzkaban preso izandako guztientzako oroigarria.\nTrenbidearen bertze aldera igarotzeko.\nPistara atera, hau zeharkatu eta zuzen doan bidetik igotzen segi.\nBidegurutze 08 Zuzen\nPistara irten eta zuzen jarraitu jaitsierarekin.\nPlazaolako bidera atera eta ezkerretik Iruñearantz.\nSaiezbidea gainditzeko zubia. Artika herrira garama.\nGotorlekuaren bertze aldeko zutoina. GR 225 adierazten duena.\nKaixo, zure lagunak ibilbide interesgarri hau topatu du Ezkaba zirkularra 2019-09-16 https://eu.wikiloc.com/ibilbide-senderismo/ezkaba-zirkularra-2019-09-16-44102888 Ondo izan, Wikiloc | Rutas del Mundo


Euskal Dantzarien Biltzarra : Hiru gizon idazle pastoralaren generoaz\nHiru gizon idazle pastoralaren generoaz\nEgilea: Joanes Etxebarria\nKomunikabidea: Iparraldeko Hitza\nLotura: Iparraldeko Hitza\n2017an Joana Etxartek pastorala idatzi zuelarik, kazetari gehienek galdetu omen zioten zergatik pertsonaia nagusitzat ez ote zuen emazte bat hautatu; usu ihardetsi zuen zergatik ez ote zaien berdin galdetzen gizon idazleei. Hala egin du ‘Hitza’-k.\nJoan den martxoaren 8an, Emakumearen Nazioarteko Eguna kari antolatu mahai inguru batean, Joana Etxart pastoral idazleak txakurraren lekua eta emazteen lekua konparatu zituen, kultur plazak aipagai hartu aitzin: “Konprenitzen ahal dut txakurraren lekua: ezkaratzean, arditegian, etxean […] Txakurraren lekua konprenitzen dut; baina emaztearen lekua ez”. Emazteen protagonismoaz, lehen lerroan duten edo ez duten lekuaz, hots, generoaren inguruko galderei erantzun diete hiru gizonek: Jean-Louis Davantek, Dominika Rekalt Titika-k eta Frantxoa Casetek, uda honetan emanen den Domingo Garat pastoralaren idazleak.\nHirurentzat, gisa batez edo bestez, gizartearen isla da pastoralean ikus daitekeen genero bereizketa: “Bilakaera horretan parte hartu behar dugu, eta azkenean aitortu emazteak gu bezainbeste direla, bereziki argitasunez. Hori bazter utzi dugu, ahantzirik bezala”, dio Davantek. Frantxoa Caset: “Lehen, pastoralak inguratuak ziren gehiago gizonei buruz: orain, ikusten dugu emazteek leku osoa nahi dutela hartu, eta hori uste dut gauza normala den”. Rekaltentzat gai hori bera izan zen 2009an Belagileen trajeria idaztera bultzatu zuena: “Abiapuntu bat zen emazteei zer leku eman edo nola aitzinera iganaraz; hartako nuen hautatua sorginen istorio hori”. Pierre de Lancre eta sorginen kontrako auziak hartu zituen pastoral gaitzat.\nJean Louis Davantek dionaz, 1980an agertu ziren lehen emazte aktoreak taula gainera Urdiñarben, 1990an lehen türk andereak. Pertsonaia nagusia edo süjeta emazte bat zutenak, berriz, aitzineko pastoraletan izanak ziren usu. Baina garai horietan, santuen biziak kontatzen ziren. Davanten erranetan, historian “ez da batere aisa emazte süjet ediretea. Gizonek dute historia izkribatu; gainera, emazteek bizi publikoan leku gutxi ukan dute berriki arte”. Horregatik, bi aterabide ikusten ditu: “Historia hurbilean xerkatu eta ez Euskal Herrira mugatu”. Nork idatzia duen eta gaia zein den salatu gabe, Muskildiko herriak 2021ean emanen duen pastoraleko idazle berri batek “etsenplua” emanen duela ziurtatu du: “Heroia emazte bat da, eta ez euskalduna. Eta historia hurbilekoa, emazte hori duela urte zenbaitzuk zendua baita, ontsa ezaguna”.\nBat egin du Euskal Herritik kanpo bilatzearekin Rekaltek ere, Louise Michel iraultzaile anarkistaren izena emanez, adibide gisara. “Beste pista bat” ere ikusten du: “Euskaldun emazte nahi bada atzeman, behar da hazkatu historia ofizialetik harago, atzemateko emazte protagonista”. Hor, 36ko gerra zibilean parte hartu izan duten emazte gudariak hartu ditu adibidetzat.\nBaina Rekalti, pastoraletako gai iturria, mugatuegia zaio: “Gerra edo politika egin duten gizonak aipatzen dira anitzetan, eta halakoetan, gaur egun arte, emazteak bazter utziak izan dira; pentsa, orduan, historian barna. Behar da hazkatu eta hazkatu, eta segur bezala da xerkatzen bada atzematen dela”.\nAurtengo tragerian, nahiz pertsonaia nagusia gizona izan, emazteak jelkaldi edo ateraldi batzuetan lehen lerroan izanen direla ziurtatu du Casetek: Bordeleko merkatariek esklaboak erabiltzearen kontra borrokatu zen emazte afrikar bat batetik, Claire Lacombe, Pauline Leon eta Olympe de Gouge iraultzaileak bestetik, eta Maddalen Larralde saratarra azkenik. “Beren ideiak agertzen dituzte, erranez emazteek zinez leku txarra dutela gizartean: ez bozkatzerik, ez eskolara joaterik, komertzio bat ere ezin har… lehentasuna gizonentzat zela”, zehaztu du idazleak.\nIdazten ari den beste pastoral batean, berriz, emazte bat hautatu du pagolarrak süjet gisa, argituz “emazte hori asmatua” duela. Davantek ere badu plazaratu gabeko beste pastoral bat, Nafarroako Blanca: “Badu 34 urte idatzirik dudala eta jakinarazi dut, baina nehork ere ez dit galdetzen. Antolatzaileek ere behar dute borondatea emaztea süjet ezartzeko”, dio. Casetena ere aurtengo proposamenen artean zen, baina, jakina denez, pagolarrek Domingo Garat hautatu zuten azkenean.\nCasetek berak, idatzian “lehen lerroan” ezarri nahi izan dituen emazte horien ñabardurak aipatzean, onartzen du ez dituela beharbada gizonak izan balira bezala tratatu; pastoralean ate gorri eta urdinetatik sartzen dira bi taldetan sailkatu pertsonaiak —türk eta kiristiak, eskematikoki onak eta gaiztoak—. “Nik usu emazteak ezarri ditut onen alderdian. Egia erran behar dut horretan ez dudala beharbada berdintasun sobera eman”, dio.\nBere pastoral desberdinak aipagai, Davantek bertset edo kopla kopuruari ematen dio inportantzia: “Ene pastoraletan ere emaztea usu senarraren laguntzaile agertzen da, eta ahal bezain leku handia ematen diot, ahal bezainbeste bertset ere bai, hori baita lekuaren markatzeko bide hoberena pastoral batean. Aktoreek ematen dituzten bertsetak dira konta”.\nBelagileen Trajeria-ren autoreak, berriz, ez du pertsonaia sexuaren arabera sailkatzen, bere erranetan: “Henrike IV.a erregearen emaztea bazen, eta, nahiz hartaz ikerketa anitz ez egin, pastoralak fikzio pertsonaletik ere bai baitu, eginahala egin nuen emazte horri nortasun eta kate bat emateko, gizon bati ematen diozun bezala funtsean. Ez dut ikusten diferentziarik gizon bat eta emazte bat tratatzeko maneran”. Adibideekin ilustratzen segituz, Margaret Thatcher eta Donald Trump alderdi berean kokatzen ditu, diferentzia soil batekin: “Batek matxismo astapito bat erabiliko du, baina biak profil berekoak dira”.\nLau emaztek plazaratu dituzte pastoralak azken urteetan. Emazte idazleak “kanbiatzen ahal du zerbait”, Rekalten ustez, “baldin eta gizona blokeatua bada bere ikuspegi patriarkalean.Gizona karga patriarkal horretatik libraturik, aldiz, ez da diferentziarik gizonen eta emazteen artean, ez dut uste. Oso pertsonala da: ez da genero istorio bat; bakoitzaren katearen arabera da”, haren arabera.\nDavant ez da iritzi berekoa horretan: “Nik uste dut emazteek gauzak beren aldetik ikusten dituztela; gero, denbora beharko dute horiek ere egiazki horien bidea markatzeko. Lau emazte idazletik hiruk gizonak ezarri dituzte süjet, gizonek egiten dugun bezala: horrek erakusten du ez dela batere aisa eta ez garela batere borondate txarrez edo nahikunde eskasez ari. Baina burua hautsi behar dugu haboro emazte süjet edireteko”, trenkatu du.\nGeneroen rolak barneratuak dira, Rekaltek dionaz, aktoreetan ere: “Emazteek inportantzia handiagoa ematen diete jantziei. Beren karga eta klixeekin heldu dira, eleganteak izan nahi dute; gizonak ez dizu hori galdeginen. Jendartean da oraino kanbio handia egin behar”, haren ustez. Aldaketak beharrezkotzat jotzen ditu, eta estreinatu berri den Topa Noka emaztez osatu dantza ikuskizuna seinale ona iduri zaio: “Duela bost urte, ez zuen nehork pentsatuko emazteek beren artean eginen zutela”.